text: Գնահատման նոր սահմանաչափ պետության կողմից Մանե Զաքարյանն իր ֆեյսբուքյան էջոըմ գրում է. Գործադիր մարմինը նախաձեռնել է մի փոփոխություն, որը ուղված է մետաղական օգտակար հանածոների վերամշակման արդյունքում խտանյութերի կամ ձուլվածքի ձեւով ստացված վերջնական արտադրանքի իրացման համար սահմանված ռոյալթիների հաշվարկման եւ վճարման կարգը միջազգային չափանիշներին համապատասխանեցնելու, ռոյալթիի հաշվարկման բազայի հիմնական մեթոդի կիրառության հիմքերը վերականգնելուն։ Ըստ ներկայացվող նախագծի՝ առաջարկվում է հարկային մարմնի կողմից ռոյալթիի բազայի անուղղղակի գնահատման եղանակի կիրառության դեպքում կիրառել 80% սահմանաչափ: Դրա շնորհիվ գործադիր մարմինը հնարավորություն կունենա առավելագույն սահմանաչափ հաստատել մետաղների կազմի, վաճառքի, վերամշակման, զտման, տրանսպորտային եւ այլ նմանատիպ գործընթացների համար: Ինչ վերաբերում է մետաղների արտադրանքի ծավալներին, ապա նախորդ տարի հանքագործական ոլորտում 2015 թվականի համեմատությամբ աճը կազմել է 8.3 տոկոս, կամ դրամական արտահայտմամբ 239448292 հազար դրամ:


source: fineweb

text: Հրատարակություններ - Հայաստանում քաղցրահամ ջրային կենսաբազմազանության հիմնական տարածքների ատլաս Հայաստանում քաղցրահամ ջրային կենսաբազմազանության հիմնական տարածքների ատլասը ներկայացնում է ... - Հայաստանում բարձր բնապահպանական արժեք ունեցող անտառների ընտրության եւ առանձնացման գործնական ուղեցույց «Հայաստանում բարձր բնապահպանական արժեք ունեցող անտառների ընտրության եւ առանձնացման գործնական ... - Կանաչ Հայաստան Կանաչ Հայաստան գիրքը պատրաստվել եւ տպագրվել է Եվրոպական միության աջակցությամբ ENPI-FLEG II ծրագրի ... - Հարավային Կովկասում անտառտնկարկների տրանսֆորմացիա (ծրագրի հաշվետվություն) Այս հրապարակումը ներկայացնում է Եվրամիության կողմից ֆինանսավորված «Հարավային Կովկասի երկրներում ... - Անտառի տրանսֆորմացիայի ուղեցույց Ուղեցույցը նկարագրում է կանխատեսվող կլիմայի փոփոխության ազդեցությունները տարածաշրջանի անտառների վրա ... - Կլիմայի փոփոխություն եւ անտառի տրանսֆորմացիա Հարավային Կովկասում (ուսուցողական ձեռնարկ) Այս ձեռնարկի նպատակն է տրամադրել համապատասխան գործիքներ ադապտիվ անտառկառավարման պլանավորման եւ ... - Անտառի տրանսֆորմացիայի ծրագրի գրքույկ Այս գրքույկում ներկայացված է Եվրամիության կողմից ֆինանսավորվող «Հարավային Կովկասի երկրներում ... - WWF-Հայաստանի մասին գրքույկ Այս գրքույկը ներկայացնում է WWF հայաստանյան մասնաճյուղի գործունեությունը: - Անտառների տրանսֆորմացիայի ծրագրի բրոշյուր "Հարավային Կովկասի երկրներում անտառների տրանսֆորմացիայի միջոցով անտառային էկոհամակարգերի ... - Հյուսիսային Հայաստանի անտառային բարիքները Այս գիրքը պատրաստվել եւ հրատարակվել է Եվրամիության եւ Ավստրիական զարգացման համագործակցության կողմից ...


text: 25.10.2013 Եվրահանձնաժողովն արտաքին քաղաքականության ոլորտում թափանցիկ կերպով է տնօրինում հարկատուների գումարները. այսպիսին է եղել ցուցաբերված օժանդակության թափանցիկության վերաբերյալ Publish What You Fund վերահսկիչ անկախ գործակալության վերջին զեկույցի եզրակացություններից մեկը։ «ԵՄ-ն միշտ շատ լուրջ է վերաբերվում իր գործունեության վերաբերյալ բաց տեղեկատվությանը, ներառյալ Եվրոպայում տնտեսական ճգնաժամի ժամանակաշրջանը»,-ասված է զեկույցի վերաբերյալ Եվրահանձնաժողովի մամուլի հաղորդագրության մեջ,- «այսօր առավել, քան երբեւէ եղել է նախկինում, ԵՄ հարկատուները պետք է հնարավորություն ունենան հետեւելու, թե հատկապես ինչի վրա են ծախսվում իրենց վճարած գումարները»։ Հանձնաժողովը հաճույքով նշում է, որ իր շատ բաժիններ արժանի գովասանքի են արժանացել տեղեկատվությունն առավել հասանելի եւ համեմատելի ձեւաչափերով հրապարակելու համար։ Զեկույցում օժանդակության թափանցիկության ինդեքսն (Aid Transparency Index, ATI) արձանագրել է Եվրամիությունում եւ միջազգային մակարդակում Եվրահանձնաժողովի ղեկավար դերը՝ օգնության տրամադրումը է՛լ ավելի թափանցիկ դարձնելու եւ խրախուսելու հարցում։ Սակայն զեկույցում նշված է նաեւ Եվրամիության՝ հետագա առաջընթացի ապահովման անհրաժեշտության մասին։ Հարկավոր է լրացուցիչ աշխատանք, որպեսզի Եվրահանձնաժողովն ավելի լիարժեք կերպով հաշվետու լինի Եվրամիության եւ գործընկեր երկրների քաղաքացիների առջեւ։ Օժանդակության թափանցիկության ինդեքսի (ATI) վերաբերյալ զեկույցը վերահսկում է տրամադրվող օգնության վերաբերյալ տեղեկատվության առկայությունը։ 2013 թվականին դրանում առաջին անգամ հաշվի է առնված նաեւ տեղեկատվության ձեւաչափը։ Ինդեքսն ընդգրկել է դոնորական 67 կազմակերպություն եւ ներառել օժանդակության թափանցիկության մոնիտորինգի 39 ցուցանիշ։ (ՀԳԳ տեղեկատվական կենտրոն) Մանրամասներ՝ Publish What You Fund: զեկույց Ոչ մի պարզեցում Վիլնյուսից մինչեւ Ռիգա «ճանապարհային քարտեզում». առանցքային դեր պետք է խաղա քաղաքական որոշումների ընդունման բաց եւ կոլեգիալ գործընթացը 17.10.2013 Արեւելյան գործընկերության (ԱլԳ) քաղաքացիական հասարակության ֆորումն (ՔՀՖ) ԱլԳ Վիլնյուսի գագաթնաժողովին ընդառաջ, հոկտեմբերի 17-ին, Բրյուսելում, ԱլԳ 1-ին՝ «Ժողովրդավարություն, պատշաճ կառավարում եւ կայունություն» պլատֆորմի համաժողովին հրապարակել է ԱլԳ ճանապարհային քարտեզի իրականացման մոնիտորինգի՝ 2012թ. մայիսից 2013թ. հուլիսն ընդգրկող ժամանակահատվածի արդյունքները։ Առանցքային ուղերձն այն է, որ ԱլԳ երկրներում ժողովրդավարական զարգացում եւ տնտեսական ինտեգրացիա ապահովելու համար Եվրամիությունը եւ գործընկեր երկրները պետք է բացեիբաց շփվեն միմյանց հետ եւ որոշումների կայացման գործընթացներում մեծացնեն հասարակության մասնակցայնությունը։ Ակնկալվում էր, որ ՎԻԼՆՅՈՒՍՅԱՆ ԳԱԳԱԹՆԱԺՈՂՈՎԸ նշանավորելու էր ԵՄ արեւելյան հարեւանների մեծ մասի եվրաինտեգրման նոր փուլի սկիզբը, մասնավորապես, Եվրամիության հետ Հայաստանի, Վրաստանի, Մոլդովայի եւ Ուկրաինայի Ասոցացման համաձայնագրերի եւ Խորը եւ համապարփակ ազատ առեւտրի գոտու համաձայնագրերի նախաստորագրում կամ ստորագրում։ Սպասվում էր, որ Ադրբեջանը կստորագրեր վիզային ռեժիմի ազատականացման համաձայնագիրը, մինչդեռ Բելառուսը մնալու էր հետնապահի դիրքերում՝ մերժելով բոլոր հարցերի շուրջ երկխոսությունը, բացի տեխնիկականից։ Սակայն գագաթնաժողովին նախորդող ժամանակահատվածում գործընկեր երկրները Ռուսաստանի Դաշնության կողմից ենթարկվեցին բացասական դիվանագիտական հարձակումների՝ սպառնալիքներից եւ էմբարգոյից՝ առեւտրային բեռնարգելքից՝ մինչեւ Ռուսաստանի, Բելառուսի եւ Ղազախստանի Մաքսային միությանը միանալու կոչեր։ Հայաստանի դեպքում, Ասոցացման եւ Խորը եւ համապարփակ ազատ առեւտրի գոտու համաձայնագրերի բանակցությունների հաջող ավարտից հետո, 2013թ. սեպտեմբերի 3-ին Հայաստանի նախագահ Սերժ Սարգսյանը հերքեց բոլոր սպասելիքները, երբ Մոսկվա կատարած իր այցի ժամանակ համաձայնեց միանալ Մաքսային միությանը։ Ոչ միայն Հայաստանի քաղաքացիական հասարակությունը, այլ նաեւ բանակցություններն ավարտին հասցնելու ջանքեր գործադրած պաշտոնյաները խորապես ցնցված էին։ Ավելին կարող եք կարդալ այստեղ։


text: «Երկիր Ծիրանի»-ին «դավաճանած» ավագանու անդամները հանդես են եկել հայտարարությամբ Հաշվի առնելով «Երկիր Ծիրանի» կուսակցության 18.06.2017թ. տարածած հայտարարությունը, հարկ ենք համարում արձագանքել եւ պարզաբանել հայտարարության մեջ առաջ քաշված մեղադրանքները։ Ինչ-ինչ պատճառներով, այն հանգամանքը, որ մենք կողմնակից ենք կուսակցության Երեւանի ծրագիրը իրագործել սառը դատողությամբ եւ ոչ թե էմոցիոնալ երանգներ հաղորդելով գործընթացներին, ինչպես նաեւ բոլոր գործողությունները կատարել օրենքի շրջանակներում եւ անկախ ամեն ինչից պահպանել պրոֆեսիոնալիզմ եւ հարգալից վերաբերմունք, կուսակցության կողմից գնահատվել է, որպես կուսակցության գծից շեղում, պարտականությունների չկատարում եւ թիմային աշխատանքի խաթարում։ Հայաստանի անկախության մոտ երեք տասնամյակների ընթացքում, մենք բազմաթիվ անգամ ականատես ենք եղել, երբ կարեւորագույն հարցերին տրվում էին ուռճացված էմոցիոնալ երանգներ, սակայն հարցը հիմովին լուծում չէր ստանում, ինչը շարունակական հիասթափության ալիք էր բարձրացնում մեր քաղաքացիների մոտ, դրանով իսկ սերմանելով անվստահություն եւ անտարբերություն առողջ քաղաքական պայքարի հանդեպ։ Մեր համոզմամբ, այսպիսի մոտեցումը անուղղակիորեն աջակցում է գործող իշխանությանը եւ խոչնդոտում է առողջ ժողովրդավարության զարգացմանը մեր հայրենիքում։ Ինչպես բազմաթիվ անգամներ նշվել էր քարոզարշավի ընթացքում, Երեւանի ավագանու անդամ լինելով, մեր աշխատանքը պետք է լինի ոչ միայն բարձրաձայնելը Երեւանցիների խնդիրների մասին, այլ նաեւ լինել կառուցողական, հանդես գալ առարկայական առաջարկներով եւ անել մեր լիազորություններից բխող ամեն ինչ, որպեսզի այդ խնդիրները լուծվեն։ Մեր կողմից ծրագրած անելիքների վերաբերյալ մենք ելույթ կունենանք մամլո ասուլիսին ուրբաթ, հունիսի 23-ին Հայացք ակումբում։ Երեւանի ավագանու անդամներ. Հայկ Պետրոսյան Մնացական Պարակշիեվ «19» Հունիսի 2017թ.


text: Music Drive Festival Human Ellement (ԱՄՆ/Supergroup), Authentic Light Orchestra (Շվեյցարիա), Dogma (Հայաստան), Corpo-Mente (Ֆրանսիա), Artsruni Progressive Music Act (Հայաստան), Time Report (Հայաստան) «Music Drive Festival»-ը եռօրյա միջազգային փառատոն է, որն առաջին անգամ է կազմակերպվում Հայաստանում եւ կրելու է ամենամյա բնույթ։ Փառատոնի նախաձեռնող եւ կազմակերպիչ են հանդիսանում հայկական Հայաստանի մշակույթի նախարարությունը եւ «Ռոք ասոցիացիա»-ն։ Փառատոնի աջակիցներն են «Ազգային թատերական ստեղծագործական միավորում»-ը եւ «Zhesht Events»-ը։ Փառատոնը տեղի կունենա Երեւանում 2017թ.-ի մարտի 24, 25, 26-ին, որին իրենց մասնակցությունը կունենան ժամանակակից երաժշտության տարբեր ժանրերում (rock, fusion, ethno/fok-rock, world music, prog rock, alternative rock եւ այլն) ելույթ ունեցող արտասահմանյան եւ հայաստանյան հայտնի եւ իրենց հայտնության ճանապարհը սկսած թվով 20-ից ավել խմբեր: Համերգները տեղի կունենան Գ. Սունդուկյանի անվան ազգային ակադեմիական թատրոնում, ինչպես նաեւ` կլինեն ակումբային ելույթներ եւ բացօթյա համերգներ հարակից «Անգլիական» այգում: Համերգներին զուգահեռ նաեւ տեղի կունենան հանդիպում-զրույցներ եւ աշխատարաններ, հետաքրքիր եւ նշանավոր վիրտուոզ երաժիշտների եւ փառատոնի այցելուների միջեւ: Զգացե՛ք երաժշտությունը, զգացե՛ք դռայվը! Փառատոնի ծրագիր՝ Մարտ 24-ին համերգ Գ. Սունդուկյանի անվան թատրոնում, սկիզբը՝ 17։00 Մարտի 25-ին բացօթյա համերգ «Անգլիական» այգում եւ ակումբային հանդիպում-զրույցներ եւ աշխատարաններ երաժիշտների հետ: Ծրագիրը՝ Music Talks AGBU - building 15:00 Singer-Songwriters - Անգլիական այգի 15:00 Doctor at large - Անգլիական այգի 17:20 Lelocity - Անգլիական այգի 17:50 Adana Project - Անգլիական այգի 18:30 Nairi - Անգլիական այգի 19:10 Nemra - Անգլիական այգի 19:50 Alternativ - Ուլիխանյան ակումբ 21:00 AV Project - DAS Club 21:00 Lousnelius - Ուլիխանյան ակումբ 21:40 Perfect Legacy - DAS Club 22:10 Miki Aelian - Ուլիխանյան ակումբ 22:30 Secret Show - DAS Club 23:10 Mad Paradox - Ուլիխանյան ակումբ 23:20 Մարտի 26-ին համերգ Գ. Սունդուկյանի անվան թատրոնում, սկիզբը՝ 15։30 Փառատոնի տոմսերը կարելի է գնել ինչպես առանձին օրերի, այնպես էլ համերգային երկու օրերի համար. Մեկօրյա տոմս / Մարտի 24 – 3000դրամ Այս տոմսը հնարավորություն է տալիս մասնակցելու միայն մարտի 24-ին նախատեսված համերգներին: Մեկօրյա տոմս / Մարտի 26- 3000դրամ Այս տոմսը հնարավորություն է տալիս մասնակցելու միայն մարտի 26-ին նախատեսված համերգներին: Երկօրյա տոմս – 5000դրամ Այս տոմսը հնարավորություն է տալիս՝ մասնակցելու փառատոնին նախատեսված բոլոր միջոցառումներին՝ մարտի 24-ի եւ 26-ի համերգներին, մարտի 25-ի ակումբային համերգներին՝ առանց լրացուցիչ մուտքի տոմս գնելու, ինչպես նաեւ՝ այս տոմսի առկայությամբ, նախապես գրանցումով, կարող եք մասնակցել հայտնի երաժիշտների հետ հանդիպում-զրույցներին եւ աշխատարաններին: Կարեւոր տեղեկություն. Փառատոնի սկզբից 2 ժամ առաջ, Սունդուկյան թատրոնի մուտքի մոտ տոմսերի առկայությամբ եւ դրանց կից կտրամադրվեն թեւկապներ: Ոչ մի դեպքում չի կարելի պատռել, կտրել կամ որեւէ այլ կերպ վնասել թեւկապները, այլապես դրանք կհամարվեն անվավեր, եւ չի թույլատրվի մուտք գործել համերգասրահներ: Music Drive Festival is a three day international festival, which is being organized in Armenia for the first time and will be held annually. The festival is initiated and organized by the Ministry of Culture in Armenia and “Rock Association”. Partners of the festival are “National Theatre Art Association” and “Zhesht Events”. The festival will take place in Yerevan on March 24 , 25, 26 with an original line-up of more than 20 international and Armenian famous and emerging bands performing in different genres (rock, fusion, ethno/fok-rock, world music, prog rock, alternative rock, etc.). The venue for the concerts is the Natioanl Academic Theatre after G. Sundukyan. As well a, the program includes a number of club gigs and open-air concerts in the adjacent to the theatre English Park. Along with the concerts, workshops and talks will be organized among the remarkable musicians and the festival visitors. We wish to make this into a big celebration for our music lovers, so join this incredible fest and make part of it from March 24 to 26! Feel the music! Feel the drive! Line-up March 24 - G. Sundukyan Theatre , Start at17։00 March 25 - Open-air at English Park & Club (The Program and bands TBC). Talks and Workshops with musicians. 26 March - G. Sundukyan Theatre, Start at 15։30 Ticket info One day Ticket March 24 – 3000 AMD This ticket gives you access to all the concerts on March 24 only! One day Ticket March 26- 3000 AMD This ticket gives you access to all the concerts on March 26 only! Two day Ticket – 5000 AMD This ticket allows you to access to all the events in the festival – Admission to concerts on March 24 & 26, admission to club gigs on march 25 with no additional entrance ticket, as well as with a preliminary registration this ticket holders can parttake in talks and workshops with famous musicians! Important information: Festival tickets will be joined with festival wristbands, which will be provided at the entrance of Sundukyan theatre 2 hours prior the start of the festival. Do not tear, cut or in any way damage your festival wristbands otherwise they will cease to be valid and you will not be allowed to access to the venues!


text: By Meri Martirosyan Azad-Hye According to the Chinese calendar, 2013 is the year of the snake. The dragon has retreated and has given its place to the long and rumbling reptile. In order to get to know the nature of snakes, we had the following chat with director of the Exotarium Ltd. Mr. Karen Martirosyan, who has been dealing with reptiles, especially snakes, for over 28 years. -How would you characterize snakes in general? Snakes are such universal animals and they hardly ever have enemies in nature. They are very resilient, patient and able to adapt quickly. -How should snakes be taken care of? When taking care of a snake, you should never show haste. People should also know that snakes almost never initiate the attack. There are over 3500 types of snakes, of which only 500 are considered to be poisonous. Many believe that snakes are the most dangerous reptiles, but thatís just a myth. People often use expressions like (as poisonous, cunning or evil as a snake), but that has nothing to do with reality. I can say that there are more poisonous, evil and devil two-legged creatures in this world than these reptiles that do not desire to harm any human being. In order to clarify what to expect for this year, we had another chat, this time with astronomer Mrs. Elya Hovhannisyan. -Mrs. Elya, what can you tell us about 2013? What should we expect? If we add the numbers up (2+0+1+3) we get a 6, itís a symbolic number, which means that it is a good year to make money. And because Jupiter is the main planet, it will ensure welfare. -And what does it ensure for those who were born in the snake year? Those who were born in the snake year are going to have a dauntless life and are going to do as their hearts tell them to do. In addition to this, in 2013, there will be a great struggle against evil, because evil has started to outpace. Each and every one of us has to fight evil; otherwise the world will head towards destruction. -And what do you predict for the future of our country? There are no dangers threatening Armenia this year. In general, it is going to be a peaceful and a successful year. Well, to believe or not to believe in all of this is of course up to the reader. I can only say that throughout the year, instead of crawling around and biting, we should try to be as clever, wise and peaceful as the snake and hopefully, 2013 will be a happy and a successful year for all. Translated by Nanor Mikayelian TEXT IN ARMENIAN 2013 թվական. Ի՞նչ սպասել օձի տարուց Մերի Մարտիրոսյան Ազատ-Հայ Չինական օրացույցով 2013 թվականն օձի տարի է: Վիշապը նահանջեց, իր տեղը զիջելով երկար ու շառաչող սողունին: Իսկ ինչպիսին են իրենք`օձերը: Թեմայի շուրջ զրուցեցինք Էկզոտարիում ՍՊԸ տնօրեն Կարեն Մարտիրոսյանի հետ: Նա սողունների, մասնավորապես`օձերի հետ առնչվում է շուրջ 28 տարի: -Կարեն, ինչպե՞ս կբնութագրեք օձերին: Օձերը շատ ունիվերսալ կենդանիներ են եւ բնության մեջ գրեթե թշնամիներ չունեն: Շատ ճկուն են, շատ համբերատար, կարողանում են համակերպվել բնության տարբեր հատվածներում: -Իսկ ինչպե՞ս պետք է նրանց խնամել: Օձին խնամելիս երբեք չպետք է շտապողականություն ցուցաբերել: Մի կարեւոր հանգամանք էլ նշեմ. օձերը գրեթե երբեք նախահարձակ չեն լինում: Նրանց 3500-ից ավելի տեսակ կա, որոնցից առավելագույնը 500-ն են թունավոր: Շատերի համոզմունքը, թե օձերն ամենավտանգավոր սողուններն են, պարզապես միֆեր են: Օձի պես թունավոր, խորամանկ, չար-այս ամենն իրականության հետ կապ չունի, դա միայն մարդկանց կարծիքն է: Իրականում կարող եմ ասել, որ մարդկանց մեջ ավելի թունավոր, ավելի չար, ավելի չարախոս երկոտանի էակներ են շարժվում, քան այս սողացող եւ մարդկանց վնասել չցանկացող կենդանիներն են: Մասնագետներն էլ շտապում են կանխատեսումներ անել եկող տարվա համար: Զրուցեցի նաեւ աստղագետ Էլյա Հովհաննիսյանի հետ`պարզելու համար, թե այս տարվանից ինչ կարելի է սպասել ու ակնկալել: -Տիկին Էլյա, ի՞նչ կարող եք ասել 2013 թվականի մասին, ի՞նչ կարելի է ակնկալել: Երբ գումարում ենք թվանշանները` 2-ը, 1-ը եւ 3-ը, ստացվում է 6: Վեց թիվը խորհրդանշական է այս տարվա համար, նշանակում է նյութական պաշարի կուտակում, եւ քանի որ գլխավոր մոլորակը Յուպիտերն է, բարեկեցությունն է ապահովում: -Իսկ ի՞նչ է սպասվում հենց օձի տարում ծնվածների համար: Օձի տարում ծնվածները կունենան աներկյուղ կյանք, կապրեն այնպես, ինչպես իրենց սիրտը կթելադրի: Բացի այդ, այս տարի մեծ պայքար պիտի ծավալվի չարի դեմ, որովհետեւ չարը սկսել է առաջ անցնել: Չարի դեմ պետք է պայքարի յուրաքանչյուրը, հակառակ դեպքում աշխարհն իսկապես կգնա ոչնչացման: -Մեր երկրին ի՞նչ է սպասվում, տիկին Էլյա: Հայաստանին որեւէ վտանգ չի սպառնում, ընդհանուր առմամբ` խաղաղ ու հաջողակ տարի է լինելու: Հ.Գ. - Հավատալ, թե ոչ օձի բարեհաճությանը գալիք տարում, ամեն մարդ ինքն է որոշում: Թերեւս, մնում է միայն, որ 2013 թվականին մարդիկ լինեն օձի նման խելացի, իմաստուն ու խաղաղասեր, ոչ թե` սողացող ու խայթող, տարին էլ լինի ուրախ ու հաջողակ: Իսկ տարեմուտին, ասում են. հրաշքներ են լինում, ուրեմն արժե հավատալ:


text: 2000 թվականից Ռուսաստանի Դաշնության ֆինանսների նախարարի պաշտոնը զբաղեցնող Ալեքսեյ Կուդրինն ասել է, որ ինքը տարաձայնություններ ունի գործող նախագահ Դմիտրի Մեդվեդեւի հետ, ով պետք է ստանձնի վարչապետի պաշտոնը, եւ դրանից ելնելով չի ցանկանում աշխատել հաջորդ կառավարությունում։ Կուդրինը Վաշինգթոնում ասել է, որ ինքը, մասնավորապես, դեմ էր ռազմական ծախսերն ավելացնելու Մեդվեդեւի առաջարկին, քանի որ այն սպառնում է Դաշնության ֆինանսական վիճակին։ Վլադիմիր Պուտինի խոսնակ Դմիտրի Պեսկովը երեկ ասել է, որ գործող վարչապետի թիմի որոշ անդամներ կհեռանան, քանի որ էական տարաձայնություններ ունեն իշխող տանդեմի հետ։


text: 2017թ. ապրիլի 11-ին ահազանգ է ստացվել առ այն, որ Ջրվեժի Մայակ թաղամասի շենքերից մեկի բնակարանում տղամարդու դի կա: Անմիջապես դեպքի վայր է մեկնել քննչական-օպերատիվ խումբը։ Դեպքի վայրում հայտնաբերվել է Երեւան քաղաքի 35-ամյա բնակչի դին՝ կրծքավանդակի առաջային եւ հետին մասում կտրած-ծակած վնասվածքներով: Նույն օրը ՀՀ ՔԿ ԵՔՔՎ Ավան եւ Նոր Նորք վարչական շրջանների քննչական բաժնում հարուցվել է քրեական գործ՝ ՀՀ քրեական օրենսգրքի 104-րդ հոդվածի 1-ին մասով, մշակվել քննչական պլան, եւ ձեռնարկվել անհրաժեշտ քննչական եւ օպերատիվ-որոնողական գործողություններ՝ տղամարդու մահվան հանգամանքները պարզելու ուղղությամբ: Արդյունքում՝ փաստական տվյալներ են ձեռք բերվել͵ որ նշված բնակարանում͵ որտեղ սպանվել է տղամարդը͵ վարձակալական հիմունքներով բնակվել է 42-ամյա մի կին։ Վերջինիս ինքնությունը եւ նրա առնչությունն սպանված տղամարդու հետ պարզվել է։ Կինը ձերբակալվել է եւ հարցաքննվել։ Նշանակվել են դիակի դատաբժշկական, դատահետքաբանական եւ դատակենսաբանական փորձաքննություններ, հարցաքննվել մի շարք վկաներ: Ձեռնարկվում են անհրաժեշտ քննչական գործողություններ՝ քրեական գործով ձեռք բերված նախնական տվյալները͵ կասկածյալի մատնանշած հանգամանքներն ստուգելու ուղղությամբ։ Ձեռք բերված ապացույցների հիման վրա կայացվող դատավարական որոշումների մասին կտեղեկացնենք լրացուցիչ։ Նկատի ունենալով քրեական գործի առանձնահատկությունները՝ վարույթի մասնակիցների մասնավոր կյանքի պաշտպանության նպատակով այլ մանրամասներ͵ այդ թվում՝ տուժողի եւ կասկածյալի անհատական տվյալները հրապարակման ենթակա չեն։ Նախաքննությունը շարունակվում է:


text: Թուրքիայում եւ Սիրիայում Միացյալ Նահանգների դեսպանների հաստատելու հարցը Սենատում հետաձգելը ազդում է տարածաշրջանում ԱՄՆ-ի քաղաքականության վրա, երկուշաբթի օրը ասել է Օբամայի վարչակազմի ներկայացուցիչը։ Փետրվարին ԱՄՆ-ի նախագահ Բարաք Օբաման Սիրիայում ԱՄՆ-ի դեսպանի պաշտոնում առաջադրել էր Ռոբերտ Ֆորդի թեկնածությունը, իսկ հուլիսին առաջադրել էր Ֆրենսիս Ռիկարդոնի թեկնածությունը՝ Թուրքիայում ԱՄՆ-ի դեսպանի պաշտոնի համար։ 2005 թվականից ԱՄՆ-ը Սիրիայում դեսպան չունի։ Վաշինգտոնը Դամասկոսից հետ էր կանչել իր դեսպանին Լիբանանի նախկին վարչապետ Ռաֆիկ Հարիրիի սպանությունից հետո։ Պետդեպարտամենտի խոսնակ Ֆիլպ Քրոուլին երեկվա բրիֆինգում ասել է, թե ցանկանում են առաջընթաց տեսնել դեսպաններ Ռիկարդոնի ու Ֆորդի նշանակման հարցում եւ շարունակում են խորհրդակցությունները Սենատի հետ։ Քրոուլին ասել է, որ Թուրքիան ու Սիրիան կենսական նշանակության երկրներ են տարածաշրջանի ապագայի համար։ Նա նշել է, որ այդ երկրների հետ ամենօրյա շփումների կարիք կա եւ հույս է հայտնել, որ Սենատի միջանկյալ ընտրություններից հետո նրանց նշանակման հարցում առաջընթաց կլինի։ Սենատի մեկ երրորդի համար միջանկյալ ընտրությունները անցկացվելու են նոյեմբերի սկզբին։


text: Հայաստանի արդարադատության նախարարի պաշտոնակատար Արփինե Հովհաննիսյանը հայտնել է, որ առաջարկ է ստացել նոր կառավարության կազմում ընդգրկվելու վերաբերյալ։ «Ինձ առաջարկել են զբաղեցնել արդարադատության նախարարի պաշտոնը, բայց, արդյո՞ք, նշանակում կլինի` ցույց կտա ժամանակը»,– երկուշաբթի լրագրողներին ասաց Հովհաննիսյանը։ Նա միաժամանակ նշեց, որ չի պատրաստվում է մեկնաբանել այն լուրերը, թե որոշ անձինք միջնորդել են իրեն նախարարի պաշտոնում երկրորդ անգամ նշանակելու հարցում։ Խոսելով կառավարությունում ընթացող կառուցվածքային փոփոխությունների մասին` նախարարի պաշտոնակատարը նշեց, որ այդ քննարկումները շարունակվում են, եւ արդյունքները կներկայացվեն ավելի ուշ։ Նոր կառավարության ձեւավորման գործընթացը սկսվել է Երեւանի նախկին քաղաքապետ Կարեն Կարապետյանին վարչապետի պաշտոնում նշանակելուց հետո։ Նա այդ պաշտոնում փոխարինեց Հովիկ Աբրահամյանին։


text: ԵՐԵՎԱՆ, 15 հուլիսի–Sputnik. Ստամբուլի օպերայի եւ բալետի թատրոնի երգչախմբի ղեկավար Գեւորգ Դավիթյանը նշանակվել է Օպերայի եւ բալետի թատրոնի տնօրեն, հաղորդում է Ստամբուլի հայկական «Ակոս» թերթը։ Թերթի տեղեկացմամբ` Գեւորգ Դավիթյանը նշանակվել է Օպերայի եւ բալետի թատրոնի տնօրեն, երբ նախկին տնօրենը տարիքի պատճառով անցել է թոշակի։ Գեւորգ Դավիթյանը ծնվել է 1968-ին, Ստամբուլում։ 1996-ին ավարտել է Սինան ճարտարապետի անվան համալսարանին կից կոնսերվատորիայի օպերայի բաժինը։ 1998-ին հաջող հանձնել է քննությունները եւ ընդունվել Ստամբուլի օպերայի եւ բալետի թատրոնի երգչախմբում` որպես մենակատար։ Ինչպես նշում է թերթը, Գեւորգյանը որպես երգչախմբի ղեկավար եւ մենակատար համերգներով է հանդես եկել աշխարհի մի շարք քաղաքներում։


text: Հայաստանն արդեն 6–րդ անգամ մասնակցում է «Մոլորակի ժամ» համաշխարհային ամենամյա ակցիային, որի նպատակն է հասարակությանը, բիզնես աշխարհին, համայնքներին եւ այլ շահագրգիռ կողմերին միավորել հոսանքից մեկ ժամով չօգտվելու գաղափարի շուրջ՝ հանուն Երկիր մոլորակի կենսական պայմանների եւ ռեսուրսների պահպանման։ Ամբողջ աշխարհում այն տեղի կունեն այսօր՝ մարտի 29–ին՝ ժամը 20:30–ից մինչեւ 21:30–ը, եւ այս տարի ակցիային մասնակցելու են աշխարհի ավելի քան 154 պետություններ` մոտ 7000 քաղաքներով։ Երեւանի քաղաքապետարանի ներկայացուցիչ Սամվել Գաբրիելյանն ասաց, թե 2008 թվականից Երեւանի քաղաքապետարանը մասնակցում է այս ակցիային, եւ այս տարի էլ քաղաքապետի հրամանով այսօր մեկ ժամով կանջատվի քաղաքի արտաքին լուսավորությունը։ ՀՀ Բնապահպանման նախարարության ներկայացուցիչ Արմեն Վարդանյանն ասաց, թե այս ակցիայի նպատակը մարդկության ուշադրությունը բնության խնդիրներին հրավիրելն է, եւ բնապահպանության նախարարությունը մշտապես մասնակցում է նմանատիպ ակցիային։ «Կոչ եմ անում պետական մարմիններին եւ մասնավոր սեկտորին մասնակցել այս ակցիային»,– ասաց նա։ ՀՀ Էներգետիկայի եւ բնական պաշարների նախարարության ներկայացուցիչ Հրաչ Ծուղունյանն իր խոսքում ասաց, որ առանց էլեկտրաէներգիայի չենք կարող ո՛չ արդյունաբերություն ունենալ, ո՛չ էլ գոյատեւել, հետեւաբար, ըստ նրա՝ նմանատիպ ակցիաների նպատակն այն է, որ մեր սերունդներին փոխանցենք հնարավորինս «կանաչ» էներգիա եւ մաքուր երկիր։ Բնության համաշխարհային հիմնադրամի հայաստանյան մասնաճյուղի տնօրեն Կարեն Մանվելյանն էլ իր հերթին նշեց, թե հիմնական նպատակը ոչ թե միայն կլիմայի մասին հոգալն է, այլ այն, որ մարդկանց տեղյակ պահեն եւ մասնակից դարձնեն նման գաղափարներին։ Բացի լույսերի խորհրդանշանական մարումից, այս տարի Երեւանում երիտասարդ ակտիվիստների նախաձեռնությամբ եւ WWF հայաստանյան մասնաճյուղի աջակցությամբ տեղի կունենա հեծանվային ֆլեշ–մոբ երթ, որի նպատակն է հասարակությանը ներգրավել «Մոլորակի ժամը» ակցիային՝ խթանելով այլընտրանքային տրանսպորտի օգտագործման ծավալների ավելացումը։


text: Տիբեթում կա ամպերով եւ մառախուղով շրջապատված մի լեռ, որի վրա ավելի քան մեկ հազարամյակ կանգնած է հսկա մի ծառ։ Ամեն օր 2 երկնային արարածներ գալիս էին այդտեղ, նստում ծառի տակ եւ շախմատ խաղում։ Այս ամենը գրավում է մի կապիկի ուշադրություն, ով թաքուն հետեւում էր նրանց։ Հետաքրքրասիրությունից նա թաքուն բարձրանում է ծառը, թաքնվում եւ հետեւում սրբերի արվեստին։ Օրերն անցնում էին, եւ խելացի կապիկը աստիճանաբար սովորում էր այդ հրաշք խաղի նրբությունները։ Շուտով սրբերի մասին լսում են սովորական մահկանացուները եւ ցանկանում սեփական աչքերով տեսնել նրանց։ Սակայն վերջիններս, չցանկանալով այդ ամենի մասնակիցը դառնալ, անհետանում են մինչեւ մարդկանց հայտնվելը։ Ահա այդ ժամանակ, կապիկը, ցանկանալով ցույց տալ իր գիտելքները եւ տաղանդը, իջնում է ծառից եւ առաջարկում մարդկանց մրցել իր հետ։ Ոչ ոքի չի հաջողվում պարտության մատնել նրան։ Լուրը տարածվում է ողջ տարածաշրջանով, որի ղեկավարը, լսելով խելացի կապիկի մասին, որոշում է նրան նվիրել կայսերին եւ ուղարկում է մայրաքաղաք։ Կայսրն առաջարկում է բոլոր նախարարներին, գիտնականներին, գեներալներին խաղալ նրա հետ։ Եվ ի՞նչ։ Նրան հավասարը չի գտնվում։ Այս անգամ կայսերը հայտարարում է, որ ով հաղթի այս կապիկին, կստանա այնքան ոսկի, որքան կկարողանա տանել իր հետ։ Երկրի բոլոր ծայրերից գալիս են լավագույն շախմատիստները, բայց ապարդյուն։ Եվ ահա հայտնվում է հասարակ մի մարդ եւ հայտարարում, որ պատրաստվում է հաղթել կապիկին։ Կայսերի հրամանով նրան միանգամից տրվում է այդ հնարավորությունը։ Սկսվում է առաջին խաղը։ Նա անում է քայլը եւ գրպանից հանելով շատ ախորժելի բանան՝ սկսում ուտել առանց շտապելու։ Կապիկի ուշադրությունը շեղվում է։ Իսկ երբ այդ մարդը հանում է գրպանից ախորժելի դեղձը, կապիկը այլեւս չի դիմանում եւ իրար հետեւից պարտվում 3 խաղ։ Ահա այսպես։ Հարկավոր է լինել ոչ միայն խելացի, այլեւ հնարամիտ։ Եվ մյուս կողմից՝ ոչ միայն խելացի, այլեւ հավաքված եւ ուշադիր։ Էլ. հասցե: [email protected] Հեռ. +374 44 477 577


text: «Բարգավաճ Հայաստան» կուսակցության հիմնադիր Գագիկ Ծառուկյանը, հազարավոր քաղաքացիների պահանջով, վերադառնում է ակտիվ քաղաքականություն, երկուշաբթի լրագրողներին ասաց «Բարգավաճ Հայաստան» խորհրդարանական խմբակցության ղեկավար Նաիրա Զոհրաբյանը։ «Այո՛, ես կարող եմ ասել, որ Գագիկ Ծառուկյանը առաջիկա քաղաքական գործընթացներին մասնակցելու է: Ի՞նչ ձեւաչափով, ի՞նչ ֆորմատով, ի՞նչ կերպ, կարծում եմ, շատ կարճ ժամանակում այդ ամենը պարզ կլինի», – ասաց Զոհրաբյանն ու ավելացրեց, որ մանրամասներն առաջիկայում կհրապարակի Գագիկ Ծառուկյանը: Նա նաեւ նշեց, որ Գագիկ Ծառուկյանը միանշանակ լինելու է ընդդիմադիր դաշտում, հատկապես որ ԲՀԿ-ն իր քաղաքական կուրսը չի փոխել: Նա չբացառեց, որ Ծառուկյանը կարող է կրկին գլխավորել ԲՀԿ-ն։ «Դա մեր ցանկությունն է, դա եղել է մեր առաջակը, որ պարոն Ծառուկյանը կրկին գլխավորի «Բարգավաճ Հայաստան» կուսակցությունը, բայց առաջիկայում նա հանդես կգա հրապարակային հայտարարությամբ, եւ բոլոր հարցերի պատասխանը կտա», – նշեց Զոհրաբյանը։


text: Տեբաս. «Կատալոնիայի անկախանալու դեպքում «Բարսելոնան» կդադարի Եվրոպայի թոփ-ակումբ համարվել» 10.09 10:25 Լա Լիգայի նախագահ Խավիեր Տեբասը կարծիք է հայտնել, որ Կատալոնիայի անկախանալու դեպքում «Բարսելոնան» կկորցնի թոփ-ակումբի իր կարգավիճակը։ «Եթե Կատալոնիան անկախանա, նրա առաջնությունը «Բարսելոնայի», «Էսպանյոլի» եւ «Ժիրոնայի» հետ չի կարող լավը համարվել Նիդեռլանդների առաջնությունից, կամ նման կարգի մեկ այլ առաջնությունից։ «Բարսելոնան» չի մնա Եվրոպայի թոփ-ակումբների թվում, եւ ես վստահ եմ դրանում։ Ինձ զարմացնում են կարծիքներն այն մասին, որ անկախանալու դեպքում «Բարսելոնան» հնարավորություն կունենա ընտրելու, թե որ առաջնությունում հանդես գա։ Պարզ է, որ դա այդպես չէ։ Մեզ հետ դժվար կլինի պայմնավորվելն այդ հարցում, եւ ստիպված կլինենք դիմել Իսպանիայի օրենսդրությանը»,- ասել է Տեբասը։


text: Էսպրեսո |Ուշադրություն, այս հոդվածն աղբյուրների կարիք ունի։ Դուք կարող եք օգնել նախագծին՝ գտնելով բերված տեղեկությունների հաստատումը վստահելի աղբյուրներում եւ ավելացնելով այդ աղբյուրներին հղումները հոդվածին։ Անհիմն հղումները ենթակա են հեռացման։ Էսպրեսոն (իտալերեն՝ espresso) պատրաստվում է հատուկ սրճեփով։ Դրանում 90-94 աստիճանի պայմաններում ջուրը 9 մթնոլորտային ճնշման տակ անցնում Է թանձր սրճի միջով։ Հատիկները պետք է լավ բովված լինեն եւ շատ մանր աղացված։ Էսպրեսոն սրճի պատրաստման ավանդական ձեւ է։ Ինչ որ տեղ այն նման է սրճի պատրաստման արաբական ձեւին, որ նաեւ անվանում են «սուրճ թուրքական ձեւով»։ Այն մատուցվում է փոքր բաժակներով, առանձնանում է քաղցրությամբ եւ թանձր սերով։ Բայց եթե արեւելյան սուրճը խմում են երկար, ապա էսպրեսոն ընդունված է խմել մեկ շնչով. թերեւս, այն պատճառով, որ մնալով էսպրեսոն թթվություն է ձեռք բերում։ Իսկ որպեսզի այդ պրոցեսը դանդաղեցվի, այն առաջին հերթին մատուցում են հաստ պատերով բաժակում՝ լցված 2/3-ի չափով։


text: Միացյալ Նահանգների պետքարտուղար Հիլարի Քլինթոնը շնորհավորական ուղերձ է հղել Հայաստանի անկախության 20-ամյակի կապակցությամբ, որում, մասնավորապես, ասված է. - «Նախագահ Օբամայի եւ Միացյալ Նահանգների ժողովրդի անունից ուրախ եմ բարեմաղթանքներ հղել Հայաստանի ժողովրդին՝ մինչ դուք նշում եք ձեր Անկախության օրվա 20-րդ տարեդարձը սեպտեմբերի 21-ին»։ «Միացյալ Նահանգները գնահատում է հարաբերությունները Հայաստանի հետ, որոնք հիմնված են փոխադարձ հարգանքի եւ շահերի վրա։ Մենք միասին աշխատում ենք նվազեցնել աղքատությունը, ընդարձակել առեւտուրն ու ներդրումները, խթանել քաղաքացիական հասարակության խմբերի աշխատանքը, եւ ավելի հասանելի դարձնել առողջապահությունը»։ «Մենք հարգում ենք Հայաստանի հարուստ մշակութային ժառանգությունը եւ վերահաստատում ենք Միացյալ Նահանգների հավատարմությունը՝ ուժեղացնելու համագործակցությունը երկու երկրների միջեւ։ Եթե դուք այս տոնը նշում եք ձեր ընտանիքի անդամների, հարազատների, սիրելիների հետ, ապա իմացեք,որ Միացյալ Նահանգները գործընկեր է եւ ընկեր», - շնորհավորելով աշխարհասփյուռ հայ ժողովրդին՝ գրել է ԱՄՆ-ի պետքարտուղարը։


text: Հայաստանում տեղակայված ռուսաստանյան 102-րդ ռազմաբազայի հակաահաբեկչական ստորաբաժանումները անցկացրել են հակաահաբեկչական հատուկ մարտավարական զորավարժություն։ Այս մասին Ռազմինֆոյին հայտնել է ՌԴ ԶՈւ հարավային ռազմական շրջանի մամուլի ծառայությունը։ Զորավարժության ընթացքում զինծառայողները մշակել են ահաբեկչության կանխարգելման գործողություններ մարտավարական նշանակություն ունեցող ռազմական օբյեկտում, որտեղ տեղակայված են կործանիչներ եւ ավիացիոն տեխնիկա։ ԱԹՍ-ների ստորաբաժանումները անցկացրել են տեղանքի հետախուզում եւ հայտնաբերել են, որ պայմանական հակառակորդը գրավել է ռազմական օբյեկտը եւ փորձել է զավթել ՄիԳ-29 ինքնաթիռներ, Մի-24Պ եւ Մի-8ՄՏ ուղղաթիռներ։ Ռազմաբազայի զինծառայողներն իրականացրել են պայմանական հակառակորդի դիվերսիոն-հետախուզական խմբերի մեկուսացման եւ ոչնչացման առաջադրանքներ։ Ավարտին հակահաբեկչական ստորաբաժանումների զինծառայողները մշակել են պայմանական վիրավոր զինծառայողների տարհանում՝ օգտագործելով Մի-8ՄՏ ռազմական բեռնատար ուղղաթիռ։ Վարժանքներին մասնակցել է 300 զինծառայող, ներգրավվել է սպառազինություն, զինտեխնիկա, ԱԹՍ-ներ եւ ավիացիա։


text: 37-ամյա Ամալ Քլունիի համար ավելորդ քաշն անծանոթ խնդիր է։ Սակայն կնոջ նիհարությունը վերջին շրջանում ավելի է անհանգստացնում Ջորջ Քլունիին։ 54-ամյա դերասանն ուզում է դիմել մասնագետներին, որպեսզի նրանք օգնեն կնոջը, եւ նա փոքր–ինչ ավելացնի քաշը, գրում է Woman.ru–ն։ Ջորջ Քլունիի երկրպագուները վաղուց էին նկատել, որ աստղի կինը` Ամալը, որոշ լուսանկարներում չափից ավելի նիհար է երեւում։ Պարզվում է` փաստաբանի հյուծվածությունը թվացյալ չէ. այժմ գեղեցկուհին ընդամենը 40 կիլոգրամ է կշռում, եւ դա այն դեպքում, որ նրա հասակը 172 սմ է։ 54-ամյա դերասանը սկսել է անհանգստանալ։ Նա պատրաստվում է դիմել դիետոլոգներին, որպեսզի նրանք օգնեն թխահեր կնոջը գիրանալ։ Զույգի ընկերներից մեկի խոսքով` Քլունին ցանկանում է, որ իրենց տանը կերակուրներ պատրաստի շեֆ–խոհարարը։ «Ամալը սկսել է մի չափ փոքր հագուստ կրել։ Ջորջն անչափ անհանգստացած է եւ պատրաստվում է քայլեր ձեռնարկել», –լրագրողներին է ասել զույգին քաջածանոթ աղբյուրը։ Դերասանն անհանգստանում է, որ իր սիրեցյալը շուտով իսպառ «կվերանա»։ «Ամալը մի փոքր զարմացել է ամուսնու նման պահվածքից, սակայն գնահատել է նրա հոգատարությունը։ Նա այն մարդկանցից է, որոնք միշտ ջանում են պահպանել իրենց նորմալ քաշը», – պատմել է աղբյուրը։ -0-


text: Իրաքում ռուս եւ ադրբեջանցի կին ահաբեկիչներ են ձերբակալվել 12:15, ուրբաթ, 10 նոյեմբերի, 2017 թ. Իրաքի խորհրդարանի պատգամավոր Վիյան Դահիլը Twitter-ի իր էջում հայտնել է, որ երկրի հատուկ ծառայությունները Ռուսաստանի Դաշնության մոտ 500 կին քաղաքացու են ձերբակալել, ովքեր մեղադրվում են ԴԱԻՇ ահաբեկչական խմբավորման հետ կապ ունենալու համար, հաղորդում է РИА Новости-ն: Պատգամավորը հաստատել է, որ կանայք ձերբակալվել են Իրաքի ուժերի կողմից եւ ուղարկվել բանտ որպես ԴԱԻՇ-ի անդամներ: Նրա խոսքով՝ բացի ռուս կանանցից ձերբակալվել է Ադրբեջանի 200 կին քաղաքացի, ովքեր եւս մեղադրվում են ահաբեկչական խմբավորման հետ կապի համար: Իրաքի բանակը մինչ այդ գրոհայիններից ազատագրել էր ահաբեկիչների կողմից մայրաքաղաք հռչակված Մոսուլը:


text: Նախօրեին Մոնակոյում կայացել է ՈւԵՖԱ-ի նախագահ Միշել Պլատինիի մամուլի ասուլիսը:Հնչած հարցերից մեկը վերաբերել է Հայաստանի ֆուտբոլի ազգային հավաքականի եւ Դորտմունդի «Բորուսիայի» կիսապաշտպան Հենրիխ Մխիթարյանին: Պատասպանելով հարցին, թե՝ «Դորտմունդի «Բորուսիան» Եվրոպա լիգայի խմբային փուլում կմրցի ադրբեջանական «Գաբալի» հետ։ «Բորուսիայում» է խաղում հայ ֆուտբոլիստ Մխիթարյանը: Ի՞նչ անի նա այս իրավիճակում եւ ինչպե՞ս կվարվի ՈւԵՖԱ-ն», Պլատինիի փոխարեն կազմակերպության գլխավոր քարտուղար Ջանի Ինֆանտինոն ասել է. «Հույս ունենք, որ ցանկացած ֆուտբոլիստ իրավունք կստանա մասնակցելու մեր մրցաշարերին՝ անկախ քաղաքացիությունից եւ ելքի իրավունք կամ վիզայի թույլտվություն ստանալուց։ Կանենք հնարավոր ամեն ինչ, որպեսզի այդպես էլ լինի»: «Գաբալա» - «Բորուսիա» հանդիպումը կկայանա հոկտեմբերի 23-ին Ադրբեջանում։


text: Հայաստանում ռուսաց լեզվի առկա կարգավիճակն միանգամայն բավարար է, չորեաքշաբթի լրագրողներին ասաց Հայաստանի ԱԳՆ նախարարի տեղակալ Շավարշ Քոչարյանը` մեկնաբանելով ՌԴ ԱԳՆ հատուկ հանձնարարականների դեսպան Էլեոնորա Միտրոֆանովայի հայտարարությունը նախկին ԽՍՀՄ երկրներում ռուսաց լեզվին օրենսդրական կարգավիճակ տալու վերաբերյալ։ «Մենք ունենք այդ կարգավիճակը, եւ այն միանգամայն բավարար է։ Այն վերաբերում է Հայաստանի հանրակրթական բոլոր դպրոցներում ռուսաց լեզվի պարտադիր դասավանդմանը` սկսած երկրորդ դասարանից»,– ասաց Քոչարյանը։ Ավելին, ըստ նրա, ի տարբերություն ԱՊՀ մյուս երկրների, Հայաստանում հասանելի են ռուսալեզու բոլոր լրատվամիջոցները եւ կայքերը։ «Այստեղ մի խնդիր կա` ռուսաց լեզվի դասավանդման մակարդակը։ Մեր սերունդը փայլուն տիրապետում էր ռուսերենին, այժմ նոր սերունդ է եկել»,– ասաց նախարարը։ Նա նշեց, որ Հայաստանը եւ Ռուսաստանն այս խնդրի լուծման համար կարող են գործակցել ուսուցիչների որակավորման բարձրացման, Ռուսաստանի կրթական հաստատություններում տրամադրվող քվոտներով մանկավարժների նախապատրաստման գործում։


text: ՀՀ մարդու իրավունքների պաշտպան Արման Թաթոյանը սեպտեմբերի 7-ից 8-ը մասնակցել է Բիշքեկում կայացած Օմբուդսմանների միջազգային ֆորումի աշխատանքներին: Ֆորումի ընթացքում քննարկվել են քրեակատարողական համակարգում իրականացված բարեփոխումները, ինչպես նաեւ՝ քաղաքացիների ընտրական իրավունքի իրացման ընթացքում օմբուդսմանների դերակատարման հարցը: Անդրադարձ է կատարվել նաեւ երեխաների իրավունքների պաշտպանությանն առնչվող խնդիրների։ Ֆորումին մասնակցել են Մոլդովայի, Լիտվայի եւ այլ երկրների օմբուդսմաններ, Օմբուդսմանների միջազգային ինստիտուտի խորհրդի անդամներ։ Միջազգային ֆորումի ընթացքում բարձր են գնահատվել ՀՀ մարդու իրավունքների պաշտպանի հաստատության ձեռքբերումները: Այն գնահատվել է՝ որպես ընդօրինակման արժանի արդյունավետ փորձի օրինակ:


text: Այսօր առավոտից Կառավարության շենքի առջեւ հարյուրավոր առեւտրականներ կրկին բողոքի ցույց էին անցկացնում՝ պահանջելով կասեցնել երեկվանից ուժի մեջ մտած «Շրջանառության հարկի մասին» նոր օրենքը։ Մի քանի ժամ տեւած ցույցից հետո առեւտրականների երեք ներկայացուցիչներ ներս հրավիրվեցին՝ վարչապետ Հովիկ Աբրահամյանի հետ հանդիպաման։ Մոտ մեկ ժամ տեւած քննարկումից հետո հանդիպմանը ներկա ցուցարարներից Սամսոն Գրիգորյանը հայտարարեց, որ վարչապետը լսել է առաջարկները եւ համաձայնել է քննարկել դրանք։ «Հետաքրքրված մեզ լսեց, մեզանից ընդունեց մեր առաջարկները, գրավոր առաջարկներ ներկայացրեցինք։ 3-4 օրվա մեջ վարչապետն ուսումնասիրելու է մեր տված բոլոր կետերը։ Շատ հետաքրքրված էր, շատ բաների վրա շատ զարմացած էր, որ տենց բաներ կան», - հայատարարեց Գրիգորյանը։ Վարչապետի հետ հանդիպած առեւտրականների խոսքով՝ վարչապետը բացատրել է, որ օրենքը չի կարող փոխել, բայց խոսք է տվել առաջարկները ուսումնասիրելուց հետո, անհրաժեշտության դեպքում, օրենքում փոփոխություններ առաջարկել։ Ավելին, վստահեցրել է, որ մինչեւ առաջիկա դեկտեմբեր, հարկային ստուգումներ չեն լինելու։ «Ասաց՝ ես անձամբ ասել եմ՝ մինչեւ դեկտեմբեր ձեզ մոտ չեն մտնելու, ստուգումներ չեն լինի», - «Ազատությանը» փոխանցեց Սամսոն Գրիգորյանը։ Վարչապետի առաջարկներին տեղեկանալուց հետո առեւտրականների մոտ շատ հարցեր առաջացան: Նրանց մեծամասնությունը դժգոհ էր եւ պնդում էր, որ պետք է շարունակել պայքարը մինչեւ օրենքի կասեցումը։ «Հերթական սուտն է ասել, չե՛նք հավատում, տենց բան չի՛ կարա լինի, փափուկ բարձ են դնում ժողովրդի գլխի տակ», - ասաց ցույցի մասնակիցներից մեկը։ Վարչապետի հետ հանդիպմանը մասնակցած Սամսոն Գրիգորյանը «Ազատության» հետ զրույցում ասաց, որ առաջարկել են ստուգումները սկսել առաջին հերթին խոշոր բիզնեսից: Նրա խոսքով՝ Աբրահամյանը իրենց առաջարկներից մի քանիսը հետաքրքրությամբ է լսել եւ խոստացել 3-4 օրից պատասխանել. - «Փաստացի երեւի մինչեւ դեկտեմբեր կարելի է փաստաթուղթ չունենալ»: Առեւտրականների հաջորդ ցույցը տեղի կունենա երեքշաբթի: Նրանք գալու են իրենց ներկայացրած առաջարկների մասին վարչապետի պատասխանը լսելու։


text: «Սասնա ծռեր» զինված խմբի անդամների պաշտպանները պատրաստվում են դիմել Արդարադատության խորհուրդ՝ գործով նախագահող դատավոր Արտուշ Գաբրիելյանի պատասխանատվության ենթարկելու համար։ «Ազատության» հետ զրույցում փաստաբան Գրիշա Բալասանյանը նշեց, որ Գաբրիելյանը պատվեր է կատարում եւ 3 ամիս է նիստեր գումարելու փոխարեն միայն սանկցիաներ է կիրառում. - «Դատավորի մեջքին կանգնած է պետությունը, պաշտպանական կողմն է, այսպես ասած, անտեր, բայց միեւնույն է, դա հիմք չի տալիս մեզ անգործության մատնվել: Դիմելու ենք Արդարադատության խորհուրդ եւ խնդրելու ենք, որպեսզի դատավորին ենթարկեն կարգապահական պատասխանատվության»: «Սասնա ծռերի» 18 անդամների գործով դատական նիստին այսօր էլ կարգադրիչները արգելեցին ներս մտնել Մուշեղ Շուշանյանին ու Դավիթ Գյուրջյանին։ Փոխարենը ներկա պաշտպանները հենց սկզբում բարձրացրեցին զննության հարցը։ Պավել Մանուկյանի պաշտպան Ինեսսա Պետրոսյանն ասաց՝ նիստի է ներկայանում առանց թուղթ ու գրիչի։ Հանրային պաշտպան Անուշ Մխիթարյանն էլ հավելեց, որ այս իրավիճակը ազդում է աշխատանքի որակի վրա. - «Հոգեբանորեն մեր վրա ճնշում է գործադրվում: Դեռ չեմ ասում էն կոնֆլիկտը, որը մենք ունենում ենք դրսում, դատականի նիստերի մտնելուց առաջ: Ավելորդ լարվածություն է առաջացնում, եւ մենք չենք կարողանում դատական նիստերին նորմալ մասնակցենք»: «Էն ո՞նց ա, ինձ թույլ են տալիս ներս մտնել, նույն ազդանշանը տալիս է նաեւ Շուշանյանի պայուսակի դեպքում, բայց թույլ չեն տալիս», - ասաց փաստաբան Գրիշա Բալասանյանը: Դատավոր Արտուշ Գաբրիելյանն ի պատասխան հայտարարեց, թե դատական կարգադրիչները մտածում եմ փաստաբանների անվտանգության մասին։ Այնուհետեւ նա անցավ մեղադրող դատախազներին բացարկ հայտնելու հարցին, ու երբ պարզաբանում էր կարգը, ոտքի կանգնեց փաստաբան Լուսինե Սահակյանն ու հարցրեց՝ այդ ո՞ւմ համար եք ընթերցում, եթե ամբաստանյալները այստեղ չեն. - «Դուք հիմա խախտում եք թույլ տալիս»: Արտուշ Գաբրիելյանը հակադարձեց. - «Պաշտպանների բացակայությամբ, այո՛, շարունակում եմ նիստը, քանի որ սա նախապատրաստական փուլ ա»: Լուսինե Սահակյանի հարցին, թե Քրեական դատավարությունը քանի՞ անգամ է նախատեսում նախապատրաստական փուլ, դատավորը պատասխանեց՝ թիվ գոյություն չունի: «Սասնա ծռեր» զինված խմբի պաշտպանները դատավորից պահանջում էին բացարկի միջնորդություն քննարկելու համար ապահովել մյուս փաստաբանների ներկայությունը եւս։ Լուսինե Սահակյանը պնդեց՝ քանի դեռ նիստին ներկա չեն իր գործընկերները, բացարկի միջնորդություն ներկայացել չի կարող. - «Համատարած խախտում է տեղի ունենում... Քրեական դատավարության օրենսգիրքը ընդհանրապես ծալել-շպրտել եք, հարգելի դատարան... Ես հրաժարվում եմ Ձեր ապօրինություններին մասնակցել: Պատճառաբանություններն արդեն ասացի»: Սահակյանը լքեց նիստերի դահլիճը: Մի փոքր ուշ նրան հետեւեց Հրանտ Գեւորգյանը, քիչ անց՝ նաեւ Արայիկ Պապիկյանը: «Հարգելի կոլեգաներ, էս պայմաններում մենք էստեղ անելիք չունենք», - ասաց Գեւորգյանը: Դահլիճը լքած փաստաբանների նկատմամբ դատավորը սանկցիա կիրառեց։ Մինչդեռ փաստաբանները շարունակում էին պահաջել դատարան բերել ամբաստանյալներին։ Ըստ նրանց, դատավորը որոշում կայացնելիս առաջնորդվում է սեփական ցանկությամբ։ Նախորդ նիստի նա ապահովեց ամբաստանյալների ներկայությունը, իսկ հիմա անհասանալի պատճառներով նրանց դահլիճ չի բերում։ Նիստի երկրորդ հատվածում պաշտպանները միջնորդություն ներկայացրեցին հետաձգել դատական նիստը, քանի որ պաշտպանները ցանկանում են դիմել Արդարադատության խորհուրդ։ Արտուշ Գաբրիելյանը մերժեց Գրիշա Բալասանյանի միջորդությունը, բայց հետաձգեց նիստը, քանի որ ինքնազգացողությունը վատացել էր: Հաջորդը նիստը նշանակվեց սեպտեմբերի 14-ին։ Հիշեցնենք՝ «Սասնա ծռեր» զինված խումբն անցած տարվա հուլիսի 17-ին գրավել եւ երկու շաբաթ վերահսկողության տակ էր պահել Ոստիկանության ՊՊԾ գնդի տարածքը: Այդ ընթացքում զոհվել էր երեք ոստիկան: Հուլիսի 31-ին խմբի անդամները հանձնվեցին իրավապահներին: Ոստիկանության ՊՊԾ գնդի տարածքի գրավման փաստով 14 եւ 18 մեղադրյալների մասերով երկու առանձին դատավարություն է ընթանում՝ նույն դատավորի նախագահությամբ: Զինված խումբը մեղադրվում է գնդի տարածքը գրավելու, պատանդ պահելու, ապօրինի զենք-զինամթերք կրելու, փոխադրելու մեջ։ Երեք ոստիկանների սպանության համար մեղադրվում են խմբի անդամներից երկուսը:


text: Ազդր Ազդր, մարմնի ստորին վերջույթի վերին հատվածը՝ կոնքազդրային եւ ծունկի հոդերի միջեւ։ Ազդրի կմախքը ազդրոսկրն է, որը գլխիկով հոդավորվում է կոնքոսկրի, կոճերով՝ ծնկոսկրի ու մեծ ոլոքի հետ։ Ազդրի մկանները բաժանվում են 3 խմբի՝ ազդրը առբերող, ծունկը ծալող եւ տարածող։ Վերջիններից ամենամեծը քառագլուխ մկանն է։ Ազդրը սնվում է ազդրային զարկերակով, նյարդավորվում ազդրային, փակողական եւ նստային նյարդերով։ |Այս հոդվածի կամ նրա բաժնի որոշակի հատվածի սկզբնական կամ ներկայիս տարբերակը վերցված է Քրիեյթիվ Քոմմոնս Նշում–Համանման տարածում 3.0 (Creative Commons BY-SA 3.0) ազատ թույլատրագրով թողարկված Հայկական սովետական հանրագիտարանից։|


text: ԱԳ նախարար Էդվարդ Նալբանդյանն ընդունեց Եվրոպական արտաքին գործողությունների ծառայության Արեւելյան գործընկերության, Ռուսաստանի, Կենտրոնական Ասիայի, տարածաշրջանային համագործակցության եւ ԵԱՀԿ հարցերով տնօրեն Լյուկ Դեւինին եւ Եվրոպական հանձնաժողովի առեւտրի գլխավոր տնօրինության ստորաբաժանման ղեկավար Պետրոս Սուրմելիսին, հայտնում են ԱԳՆ մամուլի եւ տեղեկատվության վարչությունից։ Նախարար Նալբանդյանը ողջունեց Համապարփակ եւ ընդլայնված գործընկերության համաձայնագիրը նախաստորագրելու նպատակով ԵՄ պաշտոնյաների այցելությունը եւ վստահություն հայտնեց, որ փաստաթուղթը նոր էջ կբացի Հայաստանի եւ Եվրոպական միության եւ նրա անդամ երկրների հետ հարաբերություններում։ Էդվարդ Նալբանդյանը շեշտեց, որ համաձայնագիրը կստորագրվի այս տարվա ընթացքում, եւ հավելեց, որ այն կարտացոլի Հայաստանի եւ Եվրոպական միության միջեւ հարաբերությունների խորությունը, մակարդակը եւ ծավալը։ ԱԳՆ ղեկավարն ընդգծեց, որ փաստաթուղթը վկայում է այն կարեւորության մասին, որ Հայաստանը տալիս է Եվրոպական միության հետ իր համագործակցությանը։ Հանդիպմանը հաջորդեց Հայաստանի եւ Եվրոպական միության միջեւ Համապարփակ եւ ընդլայնված գործընկերության համաձայնագրի նախաստորագրումը։ Արտաքին գործերի նախարարությունում կայացած արարողությանը Հայաստանի Հանրապետության անունից գլխավոր բանակցող, արտաքին գործերի նախարարի տեղակալ Կարեն Նազարյանը եւ առեւտրի հարցերով բանակցող, տնտեսական զարգացման եւ ներդրումների նախարարի առաջին տեղակալ Գարեգին Մելքոնյանը եւ Եվրոպական միության անունից գլխավոր բանակցող, արտաքին գործողությունների եվրոպական ծառայության գործադիր տնօրենի տեղակալ Լյուկ Դեւինը եւ առեւտրի հարցերով բանակցող, Եվրոպական հանձնաժողովում բաժնի ղեկավար Պետրոս Սուրմելիսը նախաստորագրեցին Հայաստան—ԵՄ Համապարփակ եւ ընդլայնված գործընկերության համաձայնագիրը (ՀԸԳՀ)։ Համաձայնագիրը Հայաստանի Հանրապետության եւ Եվրոպական միության միջեւ երկկողմ հարաբերությունների շրջանակն ընդլայնելու կարեւոր քայլ կհանդիսանա։ Այն կամրապնդի քաղաքական երկխոսությունը եւ ամուր հիմք կստեղծի տնտեսական եւ սոցիալական բարեփոխումները շարունակելու համար։ Ժողովրդավարության, մարդու իրավունքների եւ օրենքի գերակայության նկատմամբ ամուր հանձնառությունն ընկած է նոր համաձայնագրի եւ Հայաստան—ԵՄ հետագա համագործակցության հիմքում։ ՀԸԳՀ—ն նաեւ կստեղծի ավելի ամուր համագործակցություն այնպիսի ոլորտներում, ինչպիսիք են էներգետիկան, տրանսպորտը եւ շրջակա միջավայրը, նոր հնարավորություններ առեւտրի եւ ներդրումների բնագավառում եւ դյուրացված շարժունակություն՝ ի շահ քաղաքացիների։ Հայաստանի եւ ԵՄ—ի միջեւ հարաբերությունները զգալիորեն ամրապնդվել են վերջին տարիներին։ ՀԸԳՀ—ն համատեղ ջանքերի արդյունք է, որն էլ ավելի կխորացնի կողմերի հարաբերությունները Եվրոպական հարեւանության վերանայված քաղաքականության եւ Արեւելյան գործընկերության շրջանակներում։ ՀԸԳՀ—ն հնարավորություն կընձեռնի ԵՄ—ին եւ Հայաստանին իրենց հարաբերությունները որակական նոր, ավելի բարձր մակարդակի հասցնելու համար։


text: ՀՀ պաշտպանության նախարար Վիգեն Սարգսյանը Ադրբեջանին անկանխատեսելի հակառակորդ է անվանել, հավելելով, որ գործողությունների վերսկսման անմիջական վտանգ չկա. «Մենք կառուցում ենք մեր աշխատանքը ելնելով նրանից, որ ունենք շատ անկանխատեսելի հակառակորդ, երկիր, որն անկանխատեսելի է ոչ միայն իր արտաքին, այլ նաեւ ներքին քաղաքականությամբ, երկիր, որն ունի 21-րդ դարին եւ մեր տարածաշրջանին անհարիր հռետորաբանություն եւ քարոզչություն, երկիր, որն ընտրել է թշնամիներ ստեղծելու եւ այդ թշնամիների դեմ պայքարի վրա սեփական քաղաքականությունը կառուցելու մոտեցում: Հետեւաբար՝ այդ տիպի երկրից միշտ պետք է սպասել ամեն ինչ թե՛ գիտակցված, թե՛ վերահսկողության թուլացման արդյունքում չնախատեսված սրումներ եւ լարումներ մենք դրան պատրաստ ենք», - նշել է Սարգսյանը հայկական ԶԼՄ-ների ղեկավարների հետ հանդիպման ժամանակ:


text: Մեր զրուցակիցն է Ռադիոտեխնիկ, Նախախորհրդարանի աջակից Գեւորգ Սաֆարյանը – Ե՞րբ եւ ինչու՞ սկսեցիր պայքարել ռեժիմի դեմ։ – Իմ առաջին խոշոր բախումը ռեժիմի հետ եղել է 2008 թվականի մարտի 1-ին: Ռեժիմի դեմ պայքարելու 2 պատճառ կարող եմ նշել, առաջինը` արդարության զգացողությունը եւ իրացումը, երկրորդը` ռեժիմի վարած քաղաքականությունը հայ տեսակի նկատմամբ. ռեժիմը ոչնչացնում է մեր հայրենիքը: – Ի՞նչպես եւ ե՞րբ իմացար Նախախորհրդարանի մասին եւ դարձար աջակից։ – Նախախորհրդարանի մասին իմացա Մաշտոցի պուրակի պայքարից հետո, երբ այս կառույցը դեռ չէր ձեւավորվել: Նախախորհրդարան ստեղծելու միտքը առաջ քաշվեց Սարդարապատ շարժման անդամների կողմից: Նախախորհրդարանին աջակցելու պատճառներն էին այն մարդիկ, ովքեր գործում են այդ կառույցի ներքո`Ալեք Ենիգոմշյանը, Ժիրայր Սեֆիլյանը, Վարուժան Ավետիսյանը: Նախախորհրդարանը բաց պայքար է տանում: Մինչ այդ եղած կուսակցական պայքարները եղել են փակ, եւ հանրությունը չի իմացել կուսակցության պլանների մասին:Ի տարբերություն Նախախորհրդարանի`կուսակցությունները գործել են կուլիսներիհետեւում, համագործակցել կառավարության հետ եւ խաբել մարդկանց: – Նախախորհրդարանը իր գործունեության ո՞ր փուլում է գտնվում։ – Նախախորհրդարանը անցել է Հիմնադիր խորհրդարանի ձեւավորմանը: Արդեն ձեւավորված են Արդարության ատյանը, Ընտրական հանձնաժողովը եւ ընդունվում են պատգամավորության հայցեր: – Ի՞նչու ինքնառաջադրվեցիր որպես Հիմնադիր խորհրդարանի պատգամավորության թեկնածու։ – Ես երեւի թե չէի առաջադրվի, եթե այդ հարցում լինեին ավելի պրոֆեսիոնալ մարդիկ, ովքեր պատրաստակամություն կհայտնեին վերցնելու նոր որակի պետություն կառուցելու բեռը: Ես մասնագիտությամբ ռադիոտեխնիկ եմ եւ մեծ հաճույքով կաշխատեի այդ ոլորտում, սակայն բեռը պետք է վերցնել: Կորցնում ենք մեր պետությունը եւ մեր հիմնախնդիրն է փրկել այն: – Մայիսի 16-ի հանրահավաքի ժամանակ ասեցիր, որ կամ կստեղծես արժանապատիվ կյանք, կամ կզոհվես Բաղրամյան 26-ի մատույցներում։ Այդ պահին հուզված ու բարկացած էիր, թե՞ մտածված ասացիր այդ ամենը։ – Ես այդ խոսքերը բազմիցս ասել եմ. մենք պատասխանատվություն ունենք մեր ավագ ընկերների հանդեպ, ովքեր զոհվեցին մարտի դաշտում: Բայց նաեւ պատասխանատվություն ունենք ապագա սերնդի հանդեպ: Մենք պարտավոր ենք ապագա սերնդին ժառանգել հայրենիք: Եւ դրա համար կարելի է գնալ ցանկացած միջոցի` այդ թվում ուժային գործողությունների եւ զոհվելու: – Մաշտոցի պուրակը Միսակ Մանուշյանի անվան Պուրակ անվանվելու դեմ՝ դու եւ մի քանի ակտիվիստներ բողոքի ակցիա էիք կազմակերպել, որի ժամանակ քեզ եւ մի քանիսին բերման ենթարկեցին եւ բռնություն կիրառեցին։ Ոստիկանությունը քրեական գործ հարուցեց քո դեմ, ո՞ր փուլում է գտնվում այդ գործընթացը։ – Քրեական գործը կուղարկվի հատուկ քննչական ծառայություն: Ես արդեն մեղադրյալ եմ քրեական գործում, սակայն այդ գործի շրջանակներում հակընդդեմ հայց եմ ներկայացրել, որ իրականում ի ́մ դեմ է կիրառվել բռնություն, այլ ոչ թե ես եմ կիրառել: Այժմ ես սպասում եմ իրենց զանգին: – Ո՞րն է քո կոչը երիտասարդությանը: – Կոչս ուղղված է ոչ միայն երիտասարդությանը. երիտասարդությունը շատ է սիրում վայելել կյանքը, իսկ պայքարը հակառակ գործընթացն է: Ժամանակն է թողնել վայելքները եւ պայքարել, քանի որ եթե այս վիճակը շարունակվի, վաղը այդ երիտասարդները չեն կարող վայելել կյանքը: Պետք է դուրս գալ տներից, պետք է դուրս գալ փողոց, պայքարել գոնե մինչեւ այն պահը, երբ ռեժիմը կտապալվի: Դրանից հետո, իհարկե, Հայաստանը ավելի ծանր փուլ է թեւակոխելու, բայց այն մարդիկ, ովքեր չեն ուզում երկար պայքարել, գոնե մինչեւ ռեժիմի տապալումը պետք է մեզ հետ լինեն: Հարցազրույցը վարեց Անի Ասլանյանը


text: ՀՀ նախագահ Սերժ Սարգսյանը կարծում է, որ եթե ադրբեջանական իշխանությունները կրկին ցանկանան փորձել ճակատագիրը, ապա պետք է պատրաստվեն վատագույն սցենարի։ «Մեզ հարկավոր չէ հարատեւ պատերազմ, սակայն եթե Բաքվի ղեկավարությունը ցանկանա կրկին փորձել ճակատագիրը, ապա թող պատրաստվի վատագույն սցենարի։ Քանի որ այդ դեպքում նրանք չեն կարող մեղադրել որեւէ մեկին քաղաքների եւ շրջանների կորստի հարցում», – ասել է Սերժ Սարգսյանը: Նրա խոսքով, Բաքվում պետք է գիտակցեն, որ ուժային լուծում իրենց մոտ չի ստացվի։ «Հայկական բանակը մեր ողջ ժողովուրդն է, որն ինչպես քսան տարի առաջ, այնպես էլ ապրիլին պաշտպան կանգնեց սեփական Հայրենիքին», – նշել է նախագահը։ ՀՀ նախագահը մեկնաբանել է շփման գծում Ադրբեջանի նախագահ Իլհամ Ալիեւի կողմից արված հայտարարությունն այն մասին, թե «ադրբեջանական բանակն ամենամարտունակ բանակներից մեկն է եւ հաղթել է ապրիլյան պատերազմում, ինչպես նաեւ հայտարարել է, որ «Հայաստանը ուրիշների կարիքն ունի ոտքի վրա մնալու համար»։ «Կարծում եմ` Ադրբեջանի ղեկավարության նման հայտարարություններում կարելի է տեսնել ղարաբաղյան խնդրի իրական պատճառը։ Սա ռազմատենչ ռեժիմի առկայությունն է, որի համար հարեւանների հետ մշտական պատերազմը սեփական իշխանության պահպանման աղբյուրն է։ Դուք գիտեք` Իլհամ Ալիեւի հայտարարության մեջ այնքան սուտ կա, որ եթե ես մեկնաբանեմ այդ ելույթի յուրաքանչյուր պարբերությունը, ապա մեզ հարկավոր կլինի մի քանի օր», – նշել է նախագահը։ «Հակիրճ կասեմ հետեւյալը: Այս տարիների ընթացքում Ադրբեջանի ղեկավարության քաղաքականությունը ստեղծել է թերարժեքության եւ պարտվածի բարդույթներ: Եվ, բնականաբար, ադրբեջանական իշխանությունները օգտագործում են ցանկացած առիթ, իրավիճակ` այդ բարդույթը վերացնելու համար` նույնիսկ ստի, ապատեղեկատվության եւ իրականության խեղաթյուրման միջոցով: Տվյալ հայտարարությունը բացառություն չէ», - ընդգծել է ՀՀ նախագահը: Նա հիշեցրել է, որ ադրբեջանական կողմը միշտ պնդել է, որ Ադրբեջանն ավելի ուժեղ է, քան Հայաստանը, որ նրանք ժամանակակից զենք ունեն, նավթադոլարներ, որոնք օգտագործելու դեպքում նրանք ցանկացած պահի կարող են գրավել Լեռնային Ղարաբաղը: «Ապրիլյան պատերազմի ժամանակ հակառակ իրականությանը բախվելով` Ադրբեջանի ղեկավարությունը, իր ուզածին չհասնելով, այժմ ստիպված է արդարացնել բոլոր մարդկային եւ ռազմատեխնիկական կորուստները, որոնք կրել է ապրիլյան պատերազմի ժամանակ», - նշել է Սարգսյանը: «Եթե ադրբեջանական բանակը ուժեղ է խոսքի վրա, ապա մենք ապացուցեցինք մեր ուժը գործով: Մեզ քարոզչություն պետք չէ` մեր բանակի հզորությունը եւ մարտունակությունը ապացուցելու համար: Նրանք դրանում համոզվեցին 1990-ականներին մեզ պարտադրված պատերազմի ժամանակ, տեսան Լեռնային Ղարաբաղի բանակի մարտունակությունը ապրիլյան պատերազմի ժամանակ: Ընդ որում, Ղարաբաղի բանակը դիմակայեց ոչ միայն ադրբեջանական բանակին, այլ նաեւ դրա հանցակիցներին եւ վարձկաններին», - նշել է Սարգսյանը: Նրա խոսքով, եթե ադրբեջանական բանակը, ունենալով ժամանակակից սպառազինություն եւ արտաքին աջակցություն, չորս օրվա ընթացքում չկարողացավ հաղթել Լեռնային Ղարաբաղի համեմատաբար սակավաթիվ զինուժին, մեծ կորուստներ կրեց` գրավելով ընդամենը մի քանի բարձունք, ապա հենց դա է նրանց բանակի մարտունակության ցուցանիշը, այլ ոչ թե Ադրբեջանի նախագահի խոսքերը: Սարգսյանը նշել է, որ անկախացումից հետո Հայաստանը հայտնվեց բազմաթիվ մարտահրավերների առաջ` լինի դա Ադրբեջանի կողմից պարտադրված պատերազմը, թե արեւելքից եւ արեւմուտքից շրջափակումը։ «Չնայած այս ամենին եւ Ադրբեջանի եւ Հայաստանի ու Ղարաբաղի զինված ուժերի ներուժի անհամաչափությանը, ինչպես 25 տարի, այնպես էլ կես տարի անց հայկական զինված ուժերն ապացուցեցին, որ նրանք ի վիճակի են առանց դրսի օգնության, հուսալով միայն սեփական ուժերի վրա, տանել հաղթանակ եւ հարկադրել հակառակորդին զինադադարի», – ընդգծել է ՀՀ նախագահը։ Նրա խոսքով, տպավորություն է ստեղծվում, թե Ադրբեջանի առաջնորդը փորձում է «հոգեբանական հաղթանակ» տանել իր ժողովրդի խելքի նկատմամբ` ցանկալին ներկայացնելով որպես իրականություն։ «Մենք ելնում ենք նրանից, որ անվտանգության ապահովման հարցերում Հայաստանն առաջին հերթին հույսը դնում է իր վրա։ Անխոս, մենք ունենք ռազմական եւ ռազմատեխնիկական համագործակցության պայմանագրեր, որոնք կոչված են նաեւ զսպող դեր խաղալ ուժային փորձերի դեպքում։ Հստակ պարտավորություններով այս միջազգային համաձայնագրերը կոչված են բարձրացնել երկրի մարտունակության մակարդակն ու զինված ուժերի առաջ ծառացած խնդիրների լուծման արդյունավետությունը», – նշել է ՀՀ նախագահը։ «Եվ հիմա պարզապես ծիծաղելի է պոստ–ֆակտում հերոս ձեւանալը։ Ինձ մոտ այնպիսի տպավորություն է, թե Բաքվում ռազմական գործողություններին վերաբերվում են ինչպես համակարգչային խաղին` միաժամանակ կատարելով խաղադրույքներ։ Գուցե բախտը բերի։ Ամենավտանգավորն այն է, որ նրանք խաղադրույք են կատարում ոչ միայն երիտասարդների կյանքի, այլ նաեւ ողջ ադրբեջանցի ժողովրդի ճակատագրի վրա` չգիտակցելով իրողությունները. Բաքվի կողմից նոր ռազմական ագրեսիայի նախաձեռնելու պայմաններում Ադրբեջանը ստիպված կլինի չափազանց բարձր գին վճարել», – ընդգծել է Սարգսյանը։ Նրա կարծիքով, խնդիրն այն չէ, թե արդյոք, ի վիճակի էին ԼՂՀ ՊԲ ուժերը վերադարձնելու այդ տարածքները, թե ոչ, խնդիրն այն գինն է, որը հարկավոր էր վճարել այդ 800 հեկտարի համար։ «Մեզ համար թանկ է յուրաքանչյուր երիտասարդի կյանք, եւ մենք մինչեւ վերջ փորձելու ենք խուսափել ռազմական գործողությունների վերսկսումից` փորձելով տեղից շարժել բանակցային գործընթացը։ Սակայն եթե Բաքուն պատերազմ պարտադրի, ապա մենք հաստատ պատասխանատվություն չենք կրելու հակառակորդի զինծառայողների մահվան համար, որոնց Ադրբեջանը դիտարկում է որպես զուտ մսացու», – ընդգծել է ՀՀ նախագահը։ Նրա կարծիքով, հնարավոր է, որ եթե ժամանակին պարոն Ալիեւը ծառայեր բանակում, նա չէր տոնի եւ չափի հաղթանակը մեկ օպերացիայով։ «Ինձ թվում է, թե նախագահ Ալիեւը պետք է եզրակացություններ անի ինչպես 25 տարվա վաղեմության, այնպես էլ ապրիլյան պատերազմից», – նշել է Սարգսյանը։ Որպես մարդ, որը անցել է պարտադիր զինվորական ծառայություն եւ երկար տարիներ ղեկավար պաշտոններ է զբաղեցրել բանակում` ՀՀ նախագահը նշել է, որ բանակի հաղթանակը կամ պարտությունը չափվում է ոչ թե մեկ օպերացիայով, այլ դրված նպատակներով եւ դրանց հասնելով։ «Ի՞նչ նպատակ էր հետապնդում Ղարաբաղի հետ շփման գծի ողջ երկայնքով սանձազերծած ապրիլյան ագրեսիան։ Գիշերը, խախտելով հրադադարի ռեժիմը, հարձակվել հակառակորդի վրա, սպանել ծերերին եւ հետո խոշտանգել նրանց մարմինները, հորինել հեկտարներ, ցուցադրել հայ զինվորների կտրած գլուխներն ու պարգեւատրել նրանց, ովքեր դա արել է, արդյոք, սա՞ է «պրոֆեսիոնալիզմը, հերոսությունն ու վարպետությունը», որոնց մասին խոսում է պարոն Ալիեւը», – ընդգծել է Սարգսյանը։


text: «Իմ գրադարանը» մատենաշարը ներկայացնում է Համաստեղի «Գյուղը» եւ «Անձրեւ» ժողովածուներից ընտրված պատմվածքները։ Գրողը պատմում է իր տեսածն ու ապրածը եւ կարողանում է ընթերցողին ապրեցնել իր հերոսներով։ Համաստեղն ինքնատիպ հեղինակ է, ում լեզուն եւ ոճը պարզ ու գրավիչ են, հերոսները՝ կենդանի, իսկ հոգեբանությունը՝ հարազատ այն միջավայրին, որտեղ ապրում են։ «Իմ գրադարանը» մատենաշարի յուրաքանչյուր գրքում ներկայացված են հայ դասական գրողների լավագույն գործերը: Մատենաշարը հասցեագրված է դպրոցականներին, ուսանողներին, մեծահասակ ընթերցողներին եւ առհասարակ բոլոր նրանց, ովքեր սիրում են հայ գրականությունը:


text: Երեւանի ավագանու ԵԼՔ խմբակցությունը պաշտոնական այցի շրջանակներում հանդիպել է Ստեփանակերտի քաղաքապետի եւ ավագանու հետ Օգոստոսի 29-ին Երեւանի ավագանու ԵԼՔ խմբակցության անդամները պաշտոնական այցով գտնվել են ԼՂՀ մայրաքաղաք Ստեփանակերտում, հանդիպել քաղաքապետ Սուրեն Գրիգորյանի եւ քաղաքի ավագանու հետ։ Հանդիպման օրակարգում քննարկվել են քաղաքային հիմնախնդիրներին առնչվող մի շարք հարցեր, մասնավորապես՝ աղբահանության, շինարարության եւ բարեկարգման, կրթության, ճանապարհաշինության, բնակարանային ֆոնդի, տուրիզմի զարգացման սահմանափակ կարողություն ունեցող անձանց համար քաղաքի մատչելիության վերաբերյալ։ Մանրամասն քննարկվել են հանրային տրանսպորտի ոլորտում առկա խնդիրները կապված ավտոբուսների քանակի, դրանց շահագործման եւ սպասարկման գրաֆիկի հետ։ ԵԼՔ խմբակցության ղեկավար Դավիթ Խաժակյանը ներկայացրել է Երեւանում տրանսպորտային բարեփոխումների նոր ծրագիրը եւ աշխատանքը WYG խորհրդատու կազմակերպության հետ։ Քաղաքապետ Սուրեն Գրիգորյանը ներկայացրել է նաեւ Ստեփանակերոտւմ շուրջօրյա ջրամատակակարման ապահովման (ծրագրի արժեքը շուրջ 10 մլրդ դրամ), նոր աղբավայրի ստեղծման, բազմաբնակարան շենքերի վերանորոգման, բակերի բարեկարգման, նոր ճանապարհների կառուցման, փողոցների լուսավորության, սոցիալական հատուկ խմբերին բնակարաններով ապահովելու եւ հաշմանդամություն ունեցող անձանց համար քաղաքի մատչելիության ապահովման ուղղությամբ արդեն իսկ իրականացրած եւ նախատեսվող աշխատանքները։ Առանձնահատուկ քննարկում է եղել կրթության ոլորտի վերաբերյալ՝ մասնավորապես նախակրթական խնդիրների, ներառական կրթության եւ դպրոցների՝ մարզակրթական գործառույթների լիարժեք կիրառման մասին։ Երեւանի քաղաքապետարանի Մշակույթի, Կրթության եւ սոցիալական հարցերի մշտական հանձնաժողովի նախագահ Արայիկ Հարությունյանը պատրաստակամություն է հայտնել ստեղծել համագործակցության դաշտ, սեփական փորձով եւ գիտելիքներով աջակցել կրթական ծրագրերի իրականացմանը։ Անդրադարձ կատարվեց քաղաքի կառավարման օրենսդրական եւ ավագանու դերի կարեւորման հարցերին։ Հանդիպման ավարտին ԵԼՔ խմբակցության ղեկավար Դավիթ Խաժակյանը նշել է, որ խմբակցությունը պատրաստակամ է նպաստել Ստեփանակերտի եւ Երեւանի միջեւ արդյունավետ համագործակցությանը եւ փորձի փոխանակմանը։ Նա հույս է հայտնել, որ խմբակցության եւ Ստեփանակերտի ավագանու միջեւ գործնական հարաբերությունները կլինեն արդյունավետ եւ շարունակական։ Այցի ընթացքում ԵԼՔ խմբակցության անդամները Ստեփանակերտի փոխքաղաքապետներ Սուրեն Թամրազյանի ու Արմեն Հակոբյանի ուղեկցությամբ այցելել են Արցախի զոհված Ազատամարտիկներ թանգարան եւ Ստեփանակերտի Հուշահամալիր, ինչպես նաեւ ծանոթացել են Երեւանի քաղաքապետարանի աջակցությամբ Ստեփանակերտի կենտրոնում կառուցվող Ազատամարտիկների նոր այգու շինարակական եւ նախագծային աշխատանքներին


text: Հայաստանի առողջապահության նախարարությունը ստուգումներ կանցկացնի հանրապետության դպրոցներում եւ մանկապարտեզներում։ Այս մասին որոշվել է Կառավարության նիստում։ Ինչպես հայտարարեց ՀՀ առողջապահության նախարար Արմեն Մուրադյանը, որոշումն առաջարկում է տարեկան 70 մլն դրամի շրջանառություն ունեցող կազմակերպությունների համար չեղյալ համարել պետական ստուգումների վրա դրված սառեցումը։ Առաջարկվում է հանել արգելքը նաեւ կրթական հաստատությունների համար, որպեսզի այնտեղ հնարավոր լինի սանիտարահիգիենիկ եւ հակահամաճարակային ստուգումներ անցկացնել։ «Մեր մտահոգությունը կապված է դպրոցներից եւ մանկապարտեզներից ստացվող տագնապալի ազդակների հաճախակիացման հետ»,- ասաց նախարարը։


text: Քանի անգամ է քեզ հետ պատահել, որ առավոտյան արթնացել ես թարմ մտքերով եւ նոր գաղափարներով լի, սակայն օրվա ընթացքում փոխել ես քո մտադրությունը՝ հանդիպելով ինչ-որ խնդիրների։ Կամ ունես քո երազանքների աշխատանքը, որին ցանկանում ես նվիրել քո կյանքն ու ժամանակը, բայց, ցավոք, այլ աշխատանք ես կատարում, որը հաճելի է մյուսներին։ Միշտ հիշիր, որ ամեն օրը կարող ես սկսել նորից՝ խնդիրներին նայելով ոչ թե որպես նպատակին հասնելու ճանապարհին արգելքներ, այլ ուղեցույցներ դեպի նպատակը։ Հաղթահարիր քո բոլոր խնդիրները վճռական քայլերով։ Թույլ մի տուր երբեք, որ քո խնդիրները խոչընդոտեն քո նպատակների իրականացմանը։ StaffBlog-ը ներկայացնում է մի քանի հայտնի խոսքեր, որոնք առավել քան կմոտիվացնեն եւ նոր շունչ կհաղորդեն քո կյանքին։ Եղիր փոփոխությունների առաջնորդը՝ կիսելով այն քո ընկերների հետ։


text: Այս նկարը արել եմ Իսահակյան-Բաղրամյան խաչմերուկի «ՎՏԲ Բանկ Արմենիա»-ի մասնաճյուղի մոտ։ Ինչպես տեսնում եք առկա է կարմիր գծանշան, ինչը պետք է նշանակի, որ այստեղ կարող է կայանել ցանկացած մեքենա, որի համար արված է կայանելու վճարումը, սակայն ՎՏԲ-ն որոշել է, որ միայն իր հաճախորդները կարող են այստեղ կայանել։ Այս երեւույթը կարելի է նկատել նաեւ բազմաթիվ սրճարան-ռեստորանների դիմաց (որոնց հետ ամեն անգամ ունենում եմ տհաճ զրույց, ինչը միշտ ավարտվում է իմ մեքենան նշված վայրում կայանելով): Եթե ՎՏԲ-ն վարձակալում է այս տարածքը քաղաքապետարանից, ապա պետք է լինի այլ գծանշում, այլ պարագայում սա անօրինական քայլ է։ «ՓԱՐԿԻՆԳ ՍԻԹԻ ՍԵՐՎԻՍ» ՓԲԸ-ին խնդրում եմ պարզաբանել, թե ինչու է բանկը խոչնդոտում իմ կայանելու իրավունքը եւ ինչու չեն ձեռնարկվում համապատասխան քայլեր այս երեւույթի դեմ։ Նաեւ ՎՏԲ բանկին եմ խնդրում պարզաբանել թե ինչի հիման վրա է սահմանափակում քաղաքացիների կայանելու իրավունքը։ Վազգեն Սաղաթելյան Աղբյուր՝https://www.facebook.com/photo.php?fbid=1617621981584409&set=a.198430780170210.59996.100000098694656&type=3&theater


text: Ռուսաստանի արդարադատության նախարարությունը առաջին անգամ հայտարարել է ուկրաինացի օդաչու Նադեժդա Սավչենկոյին արտահանձնելու խնդրանքը ուսումնասիրելու պատրաստակամության մասին։ Русская служба новостей-իաղբյուրի փոխանցմամբ՝ գերատեսչությունում Սավչենկոյին Ուկրաինային արտահանձնելու հարցը հնարավոր է քննարկեն, եթե Կիեւը ընդունի ռուսական արդարադատության որոշումները եւ երաշխավորի Սավչենկոյի՝ հայրենիքում պատժի կրումը։ Արտահանձնման հարցը կքննարկվի միայն ռուսական դատարանի որոշումից հետո։ Այդ ժամանակ Սավչենկոյի փաստաբանները հնարավորություն կունենան արտահանձնելու մասին խնդրանք ներկայացնել, պարզաբանել են ՌԴ արդարադատության նախարարությունից։ Սավչենկոյի պաշտպանական կողմը, արձագանքելով արտահանձնման գաղափարին, հայտարարել է.- «ՌԴ արդարադատության նախարարության հայտարարությունը վկայում է մի շատ կարեւոր հանգամանքի մասին: Սավչենկոյի պաշտպանական կողմը ամբողջությամբ ապացուցել է Նադեժդայի անմեղությունը։ Այդ պատճառով էլ նեղվում են»։ Այս մասին թվիթերյան իր միկրոբլոգում գրել է Սավչենկոյի փաստաբան Մարկ Ֆեյգինը։ Հիշեցնենք, Նադեժդա Սավչենկոն կալանավորվել է անցյալ տարվա հուլիսին: Նա մեղադրվում է երկու ռուս լրագրողների սպանության, նաեւ սահմանն ապօրինի հատելու մեջ: Ուկրաինացի օդաչուին սպառնում է մինչեւ 25 տարվա ազատազրկում: Ուկրաինայի Գերագույն Ռադայի պատգամավոր Սավչենկոն իրեն առաջադրված մեղադրանքը որակում է քաղաքական: Նա հերքում է դատախազության պնդումները՝ հիմնավորելով, որ ռուս լրագրողները սպանվել են այն ժամանակ, երբ իրեն արդեն ուժով տեղափոխել են ռուսական տարածք: Իրեն բռնությամբ տեղափոխելու վերաբերյալ պնդումներով Սավչենկոն հերքում է նաեւ սահմանն ապօրինի հատելու մեղադրանքը:


text: Կիսավեր պատի դատարկ լուսամուտի շրջանակը հորանջեց։ Մայր մտնող արեւը մի բուռ կարմիր ու կապույտ գույն էր շաղ տվել նրա վրա։ Վեր խոյացած ծխնելույզների մնացորդների արանքից փայլատակում էր փոշե ամպը, իսկ դաշտը ավերակույտերի տակ կիսանինջ վիճակում էր։ Տղան փակել էր աչքերը։ Հանկարծ զգաց՝ ինչ-որ ստվեր ընկել է գլխին, եւ շրջապատը միանգամից ավելի է գորշացել։ Հասկացավ, ինչ-որ մեկը անաղմուկ եկել ու կանգնել է դիմացը։ «Վերջ, բռնվեցի»,- մտածեց տղան, սակայն երբ աչքի տակով նայեց եւ կիսամաշ տաբատի մեջ նկատեց ինչ-որ ոտքեր, որոնք այնքան կոր էին, որ դրանց արանքից հնարավոր էր մյուս կողմը տեսնել, համարձակվեց ու նայեց իր դիմացը կանգնած մարդու դեմքին։ Զամբյուղը եւ դանակը ձեռքին, հողոտ մատներով տարեց մարդ էր։ Մարդը, նայելով խիտ ու խռիվ մազերով տղայի գլխին, հարցրեց. -Այստե՞ղ ես քնում։ Յուրգեն անունով տղան, մարդու ոտքերի արանքից նայելով արդեն մայր մտնող արեւին, պատասխանեց. -Չեմ քնում, հսկում եմ։ -Հա,- գլուխը շարժելով՝ ասաց մարդը, ուրեմն՝ այդ մեծ փայտն էլ հենց դրա համար ես պահում ձեռքիդ։ -Այո,- համարձակորեն պատասխանեց Յուրգենը եւ փայտը ամուր սեղմեց ափի մեջ։ -Ինչի՞ համար ես պահակություն անում,- հարցրեց մարդը։ -Չեմ կարող ասել,- փայտը սեղմելով՝ պատասխանեց տղան։ Մարդը զամբյուղը դրեց գետնին, դանակը մաքրեց տաբատով ու հարցրեց. -Փող-մող, ինչ-որ բա՞ն ես պահպանում։ -Փո՞ղ, ո՛չ,- հեգնանքով պատասխանեց Յուրգենը։ -Դե լավ, հապա ի՞նչ։ -Ասացի՝ չեմ կարող ասել, բայց վող-մող չկա։ -Դե լավ, որ այդպես է, ես էլ քեզ չեմ ասի, թե ինչ կա զամբյուղիս մեջ,- ասաց մարդը եւ թեթեւակի հարվածելով զամբյուղին՝ փակեց ծալովի դանակը։ -Ինքս գիտեմ ինչ կա զամբյուղում,- անտարբերությամբ պատասխանեց Յուրգենը,- ճագարի կեր է։ -Տեր Աստված,- աչքերը զարմանքից խոշորացրած՝ գոչեց մարդը,- որտեղի՞ց իմացար, շատ ճարպիկն ես, քանի՞ տարեկան ես։ -Ինը։ -Հա, ուրեմն՝ կարող ես ասել՝ երեք անգամ ինը քանի կլինի։ -Պարզ է,- ասաց Յուրգենը, եւ որպեսզի մտածելու ժամանակ ունենա, ավելացրեց,- էդ հո մի բան չի։- Եվ մարդու ոտքերի արանքից նայելով հեոու՝ հարցրեց. -Ասում ես՝ երեք անգամ ինը, ջրի պես գիտեմ, քսանյոթ։ -ճիշտ է,- ասաց մարդը,- ես հենց այդքան ճագար ունեմ։ -Քսանյոթ հա՞տ,- հիացմունքից բերանը բաց՝ հարցրեց տղան։ -Իհարկե, եթե ուզես, կարող ես գալ ու նայել նրանց, մեծ մասը դեոեւս փոքր են։ -Ախր, ես չեմ կարող գալ,- կասկածամտորեն պատասխանեց Յուրգենը,- պետք է պահակության անեմ։ -Մի՞շտ, նույնիսկ գիշե՞րը,- հարցրեց մարդը։ Յուրգենը մարդու կամարաձեւ ոտքերից հայացքը բարձրացրեց, նայեց նրա դեմքին ու շշնջաց. -Այո, միշտ, միշտ, շաբաթ օրվանից մինչեւ հիմա։ -Այսինքն՝ ընդհանրապես տուն չես գնում։ Բա որտե՞ղ ես հաց ուտում։ Տղան բարձրացրեց մի քարակտոր եւ պահած կես հացը եւ թիթեոյա տուփը ցույց տվեց մարդուն։ - Աա՜ա, նույնիսկ ծխո՞ւմ ես,- հարցրեց մարդը,- ուրեմն՝ ծխամորճ էլ պետք է ունենաս։ -Ծխամորճ չեմ սիրում, սիգարեթ եմ փաթաթում,- ամաչելով պատասխանեց Յուրգենը։ -Ափսոս, որ չես կարող գալ,- զամբյուղը վերցնելու նպատակով կռացավ մարդը, եւ շարունակեց,- եթե գայիր, կտեսնեիր ճագարներին, հատկապես՝ փոքրերին, գուցեեւ մեկին ընտրեիր քեզ համար, բայց ափսոս, որ չես կարոդ պահակությունդ թողնել։ -Ոչ, ոչ, չեմ կարոդ- տրտմորեն պատասխանեց Յուրգենը։ -Շատ լավ,- զամբյուղը վերցնելով՝ ասաց մարդը,- ինչ արած՝ եթե չես կարող, բայց, իսկապե՜ս, ափսոս էր։ Մարդը շրջվեց, որ գնա։ -Եթե ոչ մեկին չասես, կասեմ, թե ինչու չեմ գալիս,- արագորեն վրա բերեց Յուրգենը,- առնետների պատճառով։ Մարդը կամարաձեւ ոտքերը մի քայլ առաջ դրեց ու հարցրեց. -Առնետների՞։ -Այո՛, ախր, առնետները ուտում են մեռածների մարմինը։ Իրենց ուտելիքը հենց դա է՝ մեռածների մարմնի միսը։ -Ո՞վ է այդպես ասել։ -Մեր ուսուցիչը։ -Եվ դու եկել ես այստեղ, որպեսզի հսկես առնետների՞եւ։ -Առնետներին չէ,- ցածրաձայն ասաց տղան, իսկ հետո ավելացրեց,- եղբորս եմ հսկում, եղբայրս տակն է մնացել։ Հետո ձեռնափայտով ցույց տալով ավերված պատերը՝ ավելացրեց. -Հանկարծ ներքնահարկը մթնեց, այլեւս նրան չտեսա։ Շատ կանչեցինք, ախր, ինձանից շատ պուճուր էր, ընդամենը չորս տարեկան։ Պետք է այստեղ իրեն պահպանեմ, ինձանից շատ պուճուր էր։ Մարդը նայեց տղայի խռիվ մազերին ու հանկարծ ասաց. -Լսիր, ձեր ուսուցիչդ ձեզ չի՞ ասել, որ առնետները քնում են գիշերը։ -Ո՜չ, չի ասել- պատասխանեց Յուրգենը, որի դեմքը շատ հոգնած տեսք ընդունեց; -Ա՜յ քեզ ուսուցիչ, բա նման բանը չեն իմանա՞։ Պարզ է, որ առնետները գիշերը քնում են։ Դու էլ գիշերները գնա տուն ու հանգիստ քնիր։ Աոնետնեըը միշտ, միշտ քնում են գիշերը, հենց որ մութը ընկնում է, գնում ու քնում են։ Յուրգենը ձեռքում պահած փայտի ծայրով մի փոքրիկ փոս քանդեց հողում - շշնջաց. -Պիտի բարձրաձայն աղոթենք... -Գիտե՞ս ինչ,- տեղում անհամբեր շարժվելով՝ ասաց մարդը,- ես արագ կգնամ, ճագարների կերը կտամ,- հենց որ մութը ընկավ, կգամ քո ետեւից, գուցե ճագարի ձագերից մեկն ինձ հետ վերցնեմ։ Ի՞նչ ես կարծում։ Յուրգենը, դեռեւս գետնին փոսիկներ փորելով եւ սպիտակ ու մոխրագույն ճագարների մասին մտածելով, շշնջաց. -Չգիտեմ։ Մարդը ավերակույտների վրայով ուղղվեց դեպի ճանապարհը։ -Հա, մեր ուսուցիչը պիտի իր գործը փոխի,- ասաց տղան,- այ քեզ ուսուցիչ, չգիտի, որ առնետները գիշերը քնում են։ Հետո ոտքի կանգնեց եւ բարձրաձայն բղավեց մարդու ետեւից. -Նրանցից մեկն ինձ տվեք, կլինի՞ այն սպիտակներից մեկը։ Մարդը, շարունակելով իր ճանապարհը, ասաց. -Կաշխատեմ, դու դեռ այստեղ պիտի սպասես, երբ վերադառնամ, քեզ հետ կգնանք ձեր տուն, որպեսզի հայրիկիդ սովորեցնեմ, թե ինչպես ճագարի վանդակ պատրաստի, դու էլ պետք է սովորես։ -Շա՚տ լավ, կսպասե՜մ,- բղավեց Յուրգենը,- քանի դեռ չի մթնել, պահակություն կանեմ եւ էլի կսպասեմ։ Մեր տանը փայտ ու տախտակ էլ կա, այն փայտե արկղերից։ Մարդը այլեւս չէր լսում, կամարաձեւ ոտքերով վազում էր դեպի բոսորագույն արեւը եւ, ձեռքում բռնած ճագարների կերով ու ցեխոտ խոտաբույսերով լեցուն զամբյուղը, մի կողմից մյուս կողմ էր ճոճվում։ Թարգմանեց Էդուարդ Հախվերդյանը


text: Քննչական կոմիտեն տեղեկացնում է, որ կոմիտեի Տավուշի մարզային քննչական վարչության Դիլիջանի քննչական բաժնում քննվող քրեական գործով 3 անձի մեղադրանք է առաջադրվել` «Դիլիջան ազգային պարկ»-ի տարածքում տեղի ունեցած հանցավոր արարքների համար։ Կոմիտեն ավելի վաղ տեղեկացրել էր, որ 2017 թվականի հոկտեմբերի 13-ին՝ ժամը 20:50-ի սահմաններում, մի խումբ անձինք հարձակվել են «Դիլիջան ազգային պարկ» ՊՈԱԿ-ի Շամախյան տեղամասում «Պանտերա սիքյուրիթի» ընկերության պահնորդական ծառայություն իրականացնող երկու աշխատակիցների վրա, հրկիզել ընկերության հսկիչ անցագրային հենակետ հանդիսացող վագոն-տնակը եւ դիմել փախուստի: Դեպքի առթիվ հարուցված քրեական գործով կոմիտեի Տավուշի մարզային քննչական վարչության Դիլիջանի քննչական բաժնում ձեռնարկված անհրաժեշտ մեծածավալ քննչական գործողությունների արդյունքում փաստական տվյալներ են ձեռք բերվել՝ ենթադրյալ հանցագործություն կատարած, այդ թվում՝ անշարժ հենակետը հրկիզած անձանց ինքնության վերաբերյալ: «Նախնական քննության տվյալներով՝ 2017 թվականի հոկտեմբերի 13-ին մի խումբ անձինք մոտեցել են «Դիլիջան ազգային պարկ»-ի տարածքում պահնորդական ծառայություն իրականացնող ընկերության անշարժ հենակետ հանդիսացող վագոն-տնակին եւ իրենց դժգոհությունը հայտնել ուղեփակոցի տեղադրման վերաբերյալ, քաշել տեղում պահնորդական ծառայություն իրականացնող անձանցից մեկի օձիքից: Այնուհետեւ միջադեպի մասնակից անձանցից երկուսը փայտ են վառել եւ մուտքի դռնից գցել վագոն-տնակի մեջ՝ այդ կերպ ուրիշի գույքը դիտավորությամբ վնասելով կոպիտ կերպով խախտելով հասարակական կարգը», - ասված է հաղորդագրությունում: Ձեռք բերված ապացույցների համակցությամբ՝ հոկտեմբերի 27-ին 3 անձի մեղադրանք է առաջադրվել՝ Քրեական օրենսգրքի 258-րդ հոդվածի 3-րդ մասի 1-ին կետով: Եվս մեկ անձի մեղադրանք էր առաջադրվել ավելի վաղ։ Այսպիսով՝ հոկտեմբերի 30-ի դրությամբ, քրեական գործի շրջանակներում մեղադրանք է առաջադրվել 4 անձի՝ մի խումբ անձանց կողմից դիտավորությամբ հասարակական կարգը կոպիտ խախտելու համար, որոնցից 3-ի նկատմամբ որպես խափանման միջոց է ընտրվել կալանավորումը, մեկի նկատմամբ՝ ստորագրություն չհեռանալու մասին։ «Քրեական գործով էական նշանակություն ունեցող մի շարք հանգամանքներ պարզելու նպատակով նշանակվել է դատահրդեհատեխնիկական, դատաքիմիական, դատաշինարարական եւ դատաապրանքագիտական համալիր փորձաքննություն, որի եզրակացությունը դեռեւս չի ստացվել: Նախաքննությունը շարունակվում է», - ասված է հաղորդագրությունում:


text: Ինչպես արդեն իսկ հայտնել ենք, այսօր փորձագետ Կարեն Վարդանյանի սպանության համար ամբաստանյալներից մեկը դատապարտվել է 24, մյուսը՝ 22 տարվա ազատազրկման: Ամբաստանյալներից մեկի պաշտպան Մարինե Ֆարմանյանը ֆեյսբուքում գրառում է արել այսօրվա դատավճռ վերաբերյալ. «Մեր այն գործընկերները, ովքեր թեկուզ մեկ անգամ իրենց պաշտպանյալներին օգնել են փրկվել ցմահ ազատազրկումից եւ ջանքեր են ներդրել, որ որոշակի ժամկետով ազատազրկում ստանան, կհասկանան, թե ինչ էինք զգում այսօր ես եւ պրն Լյուդվիգ Ավետիսյանը (գործով մյուս պաշտպանը)... Դատարանն ամբաստանյալների մեղքը հաստատված համարեց, ծանր պատիժ նշանակեց, բայց երբեւէ ազատություն տեսնելու մեծ հույսով... Ծանր էր նաեւ հասարակության նման ցասումի առկայության պայմաններում ճիշտ ու որակյալ պաշտպանական ճառ պատրաստելը ... Ինձ համար մեծ պատիվ էր այս գործով հանրային պաշտպան Լյուդվիգ Ավետիսյանի նման Մարդու եւ Մասնագետի հետ աշխատելը»:


text: Photo by PHOTOLURE Հունիսի 22-ի լույս 23-ի գիշերը Երեւանի Բաղրամյան պողոտայում տեղի ունեցած դեպքերի ընթացքում լրագրողների մասնագիտական գործունեությունը խոչընդոտելու վերաբերյալ հրապարակումները, տեսագրությունները եւ հաղորդումները ՀՀ գլխավոր դատախազությունն ուղարկել է Հատուկ քննչական ծառայություն (ՀՔԾ)` համապատասխան ընթացք տալու համար: Այս մասին հաղորդագրություն է տարածել Գլխավոր դատախազությունը։ Հիշեցնենք, որ էլեկտրաէներգիայի թանկացման դեմ իրականացվող հավաքը հունիսի 23-ին վաղ առավոտյան դադարեցնելու ժամանակ ՀՀ ոստիկանության տարբեր ստորաբաժանումների ուժերի կողմից բռնություն է կիրառվել նաեւ տեղում աշխատող տասնյակից ավելի լրագրողների նկատմամբ։ Խոսքի ազատության պաշտպանության կոմիտեի տվյալներով՝ ֆիզիկական բռնության է ենթարկվել 13 լրագրող ու օպերատոր, խոչընդոտվել է տարբեր ԶԼՄ-ների մոտ 15 ներկայացուցչի օրինական մասնագիտական գործունեությունը, կոտրվել կամ վնասվել են նրանցից շատերի նկարահանող սարքերը, ոչնչացվել են տեսագրություններ ու լուսանկարներ։ Տուժած լրագրողների վկայությամբ՝ ոստիկանների հարձակումները նպատակաուղղված բնույթ էին կրում, եւ նույնիսկ ներկայանալն ու լրագրողի վկայականը ցույց տալը, կամ տեսախցիկների վրա նշված լրատվամիջոցների անունները իրենց զերծ չեն պահել բռնություններից։ Այսպես, ծեծի են ենթարկվել «Գալա» հեռուստաընկերության լրագրող Փայլակ Ֆահրադյանը, «Ազատություն» ռադիոկայանի լրագրողներ Սիսակ Գաբրիելյանը, Արթուր Պապյանը եւ օպերատոր Գարիկ Ազիբեկյանը, 1in.am-ի օպերատորներ Կարեն Չիլինգարյանը, Հովսեփ Հովսեփյանը եւ Գոռ Հովհաննիսյանը, Epress.am-ի օպերատոր Տիգրան Հակոբյանը, Panarmenian.net-ի թղթակից Նիկոլայ Թորոսյանը եւ ֆոտոլրագրող Կարապետ Սահակյանը, «Ասպարեզ» թերթի գլխավոր խմբագիր Լեւոն Բարսեղյանը։ Ուժի գործադրմամբ ոստիկանության տարբեր բաժիններ բերման են ենթարկվել «Գալա» հեռուստաընկերության լրագրող Փայլակ Ֆահրադյանը, «Հայկական ժամանակ» օրաթերթի լրագրող Մկրտիչ Կարապետյանը, Panarmenian.net-ի ֆոտոլրագրող Կարապետ Սահակյանը, news.am-ի լրագրող Արսեն Սարգսյանը, «Հետքի» լրագրողներ Անի Հովհաննիսյանը եւ Հրանտ Գալստյանը, Epress.am-ի օպերատոր Տիգրան Հակոբյանը, 1ին.am-ի աշխատակից Արեն Մկրտչյանը, «Ասպարեզ» թերթի գլխավոր խմբագիր Լեւոն Բարսեղյանը։ Ոստիկանները բռնի ուժով խլել են «News.am»-ի եւ «iLur.am»-ի թղթակիցներ Աիդա Հովհաննիսյանի եւ Հակոբ Կարապետյանի ֆոտոխցիկները։ Հայաստանյան լրագրողական մի շարք կազմակերպություններ հունիսի 23-ին հայտարարություն են տարածել՝ դատապարտելով իրավապահների անհամաչափ եւ ապօրինի գործողությունները եւ պահանջելով անհապաղ ազատ արձակել տարբեր բաժիններում գտնվող բոլոր լրագրողներին եւ ԶԼՄ-ների մյուս աշխատակիցներին, վերադարձնել նրանց պատկանող տեխնիկան, իսկ սարքավորումների կոտրված լինելու դեպքում փոխհատուցել պատճառված վնասը։ Իրավապաշտպան կազմակերպությունները պահանջում են նաեւ բացահայտել եւ պատասխանատվության ենթարկել ապօրինություններ ու չարաշահումներ թույլ տված ոստիկանության պաշտոնյաներին եւ բացառել նման իրավախախտումների կրկնությունը ապագայում։ «Ազատություն» ռադիոկայանին տված հարցազրույցում «Լրագրողներ առանց սահմանների» կազմակերպության Արեւելյան Եվրոպայի եւ Միջին Ասիայի բաժնի ղեկավար Ջոն Բիրը մտահոգություն է հայտնել ոստիկանության կողմից լրագրողների նկատմամբ կիրառված բռնությունների եւ լրագրողների աշխատանքային պարտականությունների կատարմանը խոչընդոտելու դեպքերի վերաբերյալ: «Մենք ցնցված ենք լրագրողների դեմ ոստիկանության կողմից գործածված բռնությունների աստիճանից: Որքան մենք ենք տեղյակ, լրագրողների նկատմամբ կիրառված բռնությունների աստիճանն աննախադեպ է 2008թ. ընտրությունների ժամանակ ցուցաբերված բռնություններից ի վեր: Տասից ավելի լրագրողներ ծեծի են ենթարկվել ոստիկանության կողմից, տասից ավելի լրագրողներ ձերբակալվել են նույնիսկ իրենց մասնագիտական լրագրողական փաստաթղթերը ներկայացնելուց հետո, նույնիսկ այն բանից հետո, երբ նրանց լրագրողական մասնագիտությունը հաստատվել էր: Ավելի մտահոգիչ է, որ նրանց մասնագիտական սարքավորումները համակարգված ոչնչացվում կամ առգրավվում էին, ինչը միանշանակ ապացուցում է, որ գոյություն է ունեցել կամք, մտածված որոշում՝ ոչնչացնելու տեղի ունեցածի ցանկացած ապացույց։ Այսպիսով, սա հարձակում էր ոչ միայն լրագրողների վրա, այլեւ բուն տեղեկատվության ազատության վրա»,– եզրահանգել է «Լրագրողներ առանց սահմանների» կազմակերպության ներկայացուցիչը։ «Գալա» հեռուստաընկերության հետ հարցազրույցում ՀՀ ոստիկանապետ Վլադիմիր Գասպարյանը, մեկնաբանելով ոստիկանների գործողությունները լրագրողների նկատմամբ, ասել է, որ իր կարծիքով կան թերություններ: «Հայցում եմ ներողամտություն։ Իհարկե, ծառայողական քննություն նշանակել ենք, մենք դա կկարգավորենք: Գիտեմ, որ եղել է տեխնիկայի ինչ-որ վնասումներ։ Կարծում եմ ոստիկանությունը կվերականգնի լրատվական միջոցներին հասցված նյութական վնասները»,- ասել է ոստիկանապետը։


text: Ցանկանում եմ հասկանալ, թե ինչ չափորոշիչներով է առաջնորդվում Մայր աթոռը, եթե ՀԱԵ հոգեւոր վերնախավը «Կինդեր սյուրպրիզի» պես է, պարզապես չես իմանում՝ անակնկալը տհա՞ճ է լինելու, թե՞ հաճելի։ Որսագող հոգեւոր հովվի խնդիրը միայն իրենը չէ։ Դա առաջին հերթին Մայր աթոռի խնդիրն է ու անձամբ՝ Գարեգին Բ-ինը, որովհետեւ եկեղեցին որքան էլ ասենք, որ հոգեւոր կառույց է, բայց այն կառույց է եւ բարկացած է մարդկանցից՝ ենթականերից ու վերադասներից, եւ որպես այդ կառույցի գլխավոր վերադաս, կուզենայի հարցնել Գարեգին Բ-ին, թե այդ ինչպես է ստացվում, որ իր ղեկավարած կառույցի կարկառուն ներկայացուցիչ Տեր Ղեւոնդ քահանա ( Արարատ ) Գափոյանը, ով Աշտարակի Սուրբ Կարմրավոր եկեղեցու եւ Նոր Եդեսիա համայնքի հոգեւոր հովիվն է, զբաղվում է հոգեւորականին ու, առհասարակ, մարդուն ոչ հարիր բանով՝ որսագողությամբ, ինչպե՞ս է ստացվում, որ Կոմիտաս Վարդապետը, ում դարձրել էին հեռուստատեսային սելեբրիթի, արդեն շփոթում է, թե ինքը ինչ պետք է քարոզի՝ Կտակարա՞ն, թե՞ հրեաների Թորան, որ Արարատյան թեմի առաջնորդ Կճոյանը վաղուց նույնականացվում է ոչ թե հոգեւոր որեւէ արժեքի հետ, այլ բանկային մեքենայությունների ու աշխարհիկ հաճույքների։ Ինչպե՞ս է այնպես ստացվում, որ եկեղեցու վարկանիշը ցեխն են նետում ու դրանում մեղավոր են բոլորը՝ քննադատողները, քննադատվողները, բայց ոչ Գարեգին Բ-ն։ Անգլերենում նույնիսկ մի այդպիսի եզրույթ կա՝ holly cow (սուրբ կով), որը նշանակում է մեկին, ով անմեղ է՝ անկախ նրանից, թե ով ու ինչ անի։ Հիմա տպավորություն է, որ Մայր աթոռում հենց այս հայեցակարգն են որդեգրել։ Իսկ գուցե ժամանակն է, որ մի պահ իրենց սրբությունից շեղվեն ու զբաղվեն միանգամայն աշխարհիկ, բայց այդքան անհրաժեշտ դառած կադրային քաղաքականությամբ։ Գուցե այդ ժամանակ էլ մարդիկ ավելի մեծ ակնածանքով ու հավատքով լցվեն առ կառույց, առ կառույցի ղեկավարություն ու առ գլխավոր ղեկավար՝ Գարեգին Բ։ Իսկ այս քահանային պետք է պատժել՝ եթե ոչ կարգալույծ անելով, ապա միանգամայն աշխարհիկ օրենքով ու կարգով։ Կից նյութն՝ այստեղ։ Աղբյուր՝https://www.facebook.com/permalink.php?story_fbid=512489462444454&id=100010502131048&pnref=story


text: Ռուսաստանից Հայաստան դրամական փոխանցումներն ավելացել են ռուբլու ամրապնդման հաշվին Հուլիսին Հայաստանի ֆիզիկական անձանց դրամական փոխանցումների գումարն աճել է տարեկան կտրվածքով 29.5 միլիոն դոլարով կամ 20.3 տոկոսով ու կազմել 175.1 մլն դոլար։ Ընդ որում բացարձակ աճը հետեւյալ կերպ է բաշխվել՝ Ռուսաստանին է բաժին հասել գրեթե 18.5 միլիոն դոլարը՝ կամ 63 տոկոսը, իսկ մնացած երկրներին՝ 11.1 մլն դոլարից քիչը՝ 37 տոկոսը։ Չնայած Ռուսաստանի մասնաբաժինն տարվա ընդհանուր գումարում կրճատվել է 1 տոկոսային կետով, այն դեռ համեմատաբար բարձր է մնում՝ 65 տոկոս։ Հիշեցնենք, որ տարիներ առաջ այդ ցուցանիշը գերազանցում էր 80 տոկոսը, իսկ փոխանցումների բացարձակ գումարը ներկա ցուցանիշներից բարձր էր։ ԱՄՆ դոլարով փոխանցումներ անողների համար Ռուսաստանում իրավիճակը բարելավվել է։ Եվ այսպես հուլիսին դոլարի հանդեպ ռուբլին ամրապնդվել է տարեկան կտրվածքով գրեթե 8 տոկոսով։ Դրա արդյունքում ուղարկողները յուրաքանչյուր դոլարի համար ավելի քիչ ռուբլի են ներդրել , քան մեկ տարի առաջ։ Ըստ հաշվարկների, ռուբլու ամրապնդման գործոնն ինքնին ապահովել է Ռուսաստանից փոխանցումների գումարի աճ գրեթե 11 մլն դոլարով։ Մի շարք ռուսաստանցի մասնագետներ ռուբլու ամրապնդումը բացատրում են Ռուսաստանի տնտեսության դրական տեղաշարժերով, որոնք թույլ են տվել թուլացնել դրա փոխարժեքի կախումը նավթի համաշխարհային գներից։ Բացի դրանից նավթի համաշխարհային գները հիմա բավականին բարենպաստ են ռուսական արտահանման՝ հետեւաբար նաեւ ռուսական ռուբլու համար։ Տարեսկզբից մինչեւ հիմա (բացառությամբ հուլիսի) էտալոնային Brent տեսակի նավթի միջին ամսական ֆյուչերսային գինը գերազանցել է բարելի դիմաց 50 դոլարը։ Նաեւ հիշեցնենք, որ Ռուսաստանի դաշնային բյուջեում նավթի գինը ամրագրված է բարելի դիմաց «ընդամենը» 40 դոլարով։ Բայց ռուբլու փոխարժեքի հարցում առաջիկա հեռանկարը մի քիչ մշուշոտ է։ Ահա վերջին նորություններից մեկը՝ Նորվեգիայի կենսաթոշակային հիմնադրամը որոշել է վաճառել Ռուսաստանի դաշնային պարտաթղթերը՝ 2.9 մլրդ դոլարի չափով։ Վաճառքից հետո հիմնադրամը մտադիր է ստացված ռուբլին փոխադրել դոլարի, իսկ հետո դուրս բերել Ռուսաստանից։ Հասկանալի է, որ նման զանգվածային գործողությունը բացասական հետեւանքներ կունենա Ռուսաստանի արժույթի շուկայի վրա։ Բացի այդ՝ Նորվեգական հիմնադրամի օրինակին կարող են հետեւել նաեւ այլ արտաքին ներդրողներ, ինչը սպառնում է ռուսական ռուբլու լուրջ անկումով։ Ճիշտ է, հենց հիմնադրամին էլ ձեռնտու չի լինի գնել արդեն «թանկացած» ԱՄՆ դոլար։ Փորձագետների կարծիքով՝ հիմնադրամի շահերից է բխում Ռուսաստանի դաշնային պարտատոմսերի վաճառքի փուլային գործընթացը ՝ խուսափելով արժույթի ռուսաստանյան շուկայի համար ցնցումներից։


text: Արժույթի միջազգային հիմնադրամի (ԱՄՀ) հայաստանյան գրասենյակի ղեկավար Ջեյմս Մըք Հյուն ուրբաթ օրը դրական գնահատական տվեց երկրում հարկային հավաքագրումներին եւ մյուս մակրոտնտեսական ցուցանիշներին։ Դա նշանակում է, որ Արժույթի միջազգային հիմնադրամի՝ նոյեմբերի 24-ին կայանալիք տնօրենների խորհրդի հերթական նիստում կհաստատվի Հայաստանին հերթական 14 միլիոն դոլար վարկի հատկացման որոշումը։ Մըք Հյուն լրագրողներին հրավիրել էր ասուլիսի, որին մասնակցում էր նաեւ Արժույթի միջազգային հիմնադրամի հայաստանյան առաքելության ղեկավար Էնրիկե Գելբարդը: Վերջինս Երեւան է ժամանել հիմնադրամի գործադիր տնօրեն Հորսթ Քոհլերի առաջիկա այցը նախապատրաստելու նպատակով: Գելբարդի փոխանցմամբ, Քոհլերը Հայաստան է գալիս ճանաչողական այցով, որի ընթացքում հանդիպումներ կունենա երկրի ղեկավարների, տնտեսության ղեկավար պաշտոնյաների, հասարակական կազմակերպություների ներկայացուցիչների հետ: Արդեն գալիք երկուշաբթի Հորսթ Քոհլերը Հայաստանի ղեկավարների հետ կքննարկի հիմնադրամի հետ հայաստանի համագործակցության հնարավոր հեռանկարները։ Հարկ է հիշել, որ ընթացքի մեջ գտնվող Աղքատության կրճատման եւ տնտեսական աճի օժանդակության 95 միլիոն դոլար արժողության եռամյա վարկային ծրագիրն ավարտվում է 2004 թվականին։ «Ազատություն» ռադիոկայանի հարցին, թե հնարավո՞ր է, որ գործողության մեջ դրվի Հայաստանի հետ Արժույթի միջազգային հիմնադրամի միջնաժամկետ համագործակցության նոր ծրագիր, Էնրիկե Գելբարդը պատասխանեց. - «Եթե Հայաստանը խնդրի նմանատիպ մի նոր պայմանավորվածություն, ապա հարցը կքննարկվի հիմնադրամի կողմից եւ դրանից հետո որոշում կկայացվի օգնության շարունակության վերաբերյալ։ Այնպես որ, գոյություն ունի եւս մեկ համաձայնության հնարավորություն, եթե Հայաստանի իշխանությունները նման ցանկություն հայտնեն»։ Որպես կանոն, երբ երկրները բարելավում են իրենց տնտեսական ցուցանիշները, այլեւս ազգային դրամի կայունացման վարկերի կարիք չեն զգում ու, բնականաբար, հրաժարվում են ԱՄՀ-ի ծառայություներից։ Արժույթի միջազգային հիմնադրամի հետ հարաբերությունները խզվում են նաեւ քաղաքական պատճառներով: Մերձբալթյան երկրները, օրինակ, հրաժարվեցին հիմնադրամի վարկերից՝ հայտարարելով, որ ԱՄՀ-ն չափից ավելի է միջամտում իրենց երկրների ներքին գործերին։ Ռուսաստանը եւս հրաժարավել է Արժույթի հիմնադրամի ծառայություններից։ Հայկական դրամն առայժմ ունի ԱՄՀ-ի կայունացման վարկերի կարիքը։ Ատոմ Մարգարյան, Երեւան


text: Սիրելի՛ կապանցիներ, հենց այս պահին մեր փոքրիկ քաղաքում գեղեցիկ ձյուն է տեղում(ես կասեի՝ ձյունիկ):Օդը սառն է, ինչ որ տեղ նաեւ հաճելի:Միշտ ասել ու ասում եմ՝ գեղեցիկ է ձյունը, բայց երբ նրա սառնությունը չի հասնում մարդկանց սրտերին: Չնայած նրան,որ դրսում ցուրտ է, մեր սրտերը լիքն են ջերմությամբ, եւ մենք սիրով կիսում ենք այն ձեզ հետ:Պինդ պահեք, որպեսզի աշնան վերջին օրերին եւ ամբողջ ձմռանը կարողանաք տաքանալ: Բայց ի՜նչ լավ է ձյունը՝ մաքուր, սպիտակ ու պուպուշ: Սա էլ, որպեսզի կարողանանք բարձրացնել ձեր տրամադրությունը. Օլիգարխին հարցնում են. -Որտե՞ղ եք վաստակել Ձեր առաջին միլիոնը: -Հեռավոր Հյուսիսում.ինքնաթիռը ձյուն բեռնեցի եւ վաճառեցի այն մի աֆրիկյան երկրի: -Ձյու՞նը վաճառեցիք: -Ինչու՞ձյունը. ինքնաթիռը!!!!


text: News > Pan-Armenian News (Music) > Sar Sargsyan: We must save the old Armenian songs from oblivion Interview with young classical & pop singer, Sar Sargsyan, who is gradually being noticed in the Armenian musical scene (SAR means "mountain" in Armenian): Meri Martirosyan Azad-Hye Born in the city of Hadrout in Artsakh (Karabakh), Saribek Sargsyan decided to be classical music vocalist at a tender age. Although none of his relatives were involved in music, little Saribek, his mother recalls, started talking and singing almost the same time. He received his early musical education at Komitas Musical School in Hadrout, after which he was enrolled in Sayat-Nova Music College in Stepanakert. Later he moved to Yerevan, the capital of Armenia, to accomplish his musical education at the well-known Yerevan Komitas State Conservatory, from where he graduated in 2007. As early as 2005, he started appearing on the musical stage, after adopting the name SAR. A musician with lyrical baritone voice, Sar is 32 years old, has a lot to achieve and is ready to conquer international platforms. -Sar, do you intend to do some changes in your style? I started my career performing classical music, but during the last 3 years, and in parallel to classical music, I am also performing pop songs, derived or based on classical tunes. I am therefore a classical singer, who can perform the same piece differently, according to the audience. There are several world-famous singers who are known for performing in both styles (classical and pop) and are very successful in what they do. I would like to follow their path. -It is known that the classical music is not popular and is not much in demand. What is your opinion on this? Yes, unfortunately, this is true and the same applies everywhere. Maybe this is so, because each era is governed by a certain set of requirements and rules. -Is it possible, for example, to perform a serenade in classical style? Yes, of course. Myself, I have done serenades several times. There are many beautiful serenades that can be performed in classical way. This is possible in Armenian or international music, such as the works of Tchaikovsky and Mozart. -Are you satisfied with the concerts you have done in Armenia and Artsakh (Karabakh)? I have done many concerts but, as you may realize, they would always seem not enough for a singer. -What is your main goal? I want to make classical music more popular, to save old pop songs from oblivion, reproducing them using modern arrangements, but always remaining loyal to their original melodies and to the rules of classical music. -Who usually listens to your work? It is gratifying to know that people of different ages of life listen to my work, including youth. -In which countries did you perform and where would you like to appear? I performed in USA, Bulgaria, Georgia and Russia, either being invited by the Armenian communities in these countries or by the local authorities. I would like also to perform in the United Arab Emirates and in other countries. -Your first CD named "Karot" is out now. Can you tell us about this work and how did you choose the title? The CD consists of 12 songs, Armenian and Russian classical and pop performances. It carries the name of one of the songs. The element of nostalgia is noticeable in all songs. Based on that, I decided, after taking into consideration the viewpoint of the people who assisted me, to give the CD the most appropriate name "Karot". -According to your view, has there been enough effort to propagate the classical music? Some effort is made, but, unfortunately, it is not enough. Even the established singers do not show the necessary support, and I am not referring her to financial aid, rather just few good words. Instead of encouraging, many of them dishearten their colleagues by claiming that it is not worth singing in that style. However, this only gives me strength to face the difficulties. -Whom do you consider as your teacher? Professor Svetlana Kolosaryan taught me in the Conservatory. I consider her as my teacher / mentor, who has taught me many things and whose advice and viewpoints I always consider. -There are singers who had classical education, but, under the pressure of demand, start doing 6/8 music notes or rabiz music. Is it possible that one day you may do the same? Although the classical music is not much in demand and there would be many difficulties and disappointments ahead of me, nevertheless, I do not believe that I will be following any other style. -What are your plans for the near future? Soon, one of my favorite songs (Hey, Artsakh) composed by Robert Amirkhanyan will be out in video clip. Of course, the shooting will take place in Artsakh (Karabakh), with the support of the Ministry of Culture there and will be dedicated to the 25th anniversary of the Artsakh liberation movement. I would like to perform this and my other songs in different countries. I would like the Diaspora Armenians to realize that we do not only possess modern pop or rabiz songs, but also many classical and old pop works, that have not been played for a long time. Events: Songs by Sar Sargsyan: TEXT IN ARMENIAN Սոս Սարգսյան. «Պետք է հին հայկական երգերը փրկել մոռացումից» Հարցազրույց երիտասարդ դասական-էստրադային երգիչ, սարի պես ամուր Սար Սարգսյանի հետ Մերի Մարտիրոսյան Ազատ-Հայ Արցախի Հադրութ քաղաքում ծնված Սարիբեկ Սարգսյանը դեռ մանկուց էր որոշել`դառնալու է դասական երգիչ: Թեեւ բարեկամներից որեւէ մեկը երգարվեստով չի զբաղվել, սակայն Սարիբեկի խոսելն ու երգելն ասես միասին են եղել, պատմել է մայրը: Երաժշտական կրթությունը ստացել է Հադրութի Կոմիտասի անվան երաժշտական դպրոցում, այնուհետ Ստեփանակերտի Սայաթ-Նովայի անվան երաժշտական ուսումնարանում, եւ Երեւանի Կոմիտասի անվան պետական կոնսերվատորիայում, որի ասպիրանտուրան ավարտել է 2007 թվականին: 2005-ից մինչ այժմ ակադեմիականից մինչեւ էստրադային կատարումներ, եւ արդեն բեմական անունով` Սար Սարգսյան: Քնարական բարիտոն ձայնով 32-ամյա երգիչը նպատակներ շատ ունի եւ պատրաստ է նվաճել համաշխարհային բեմեր: -Սա՛ր, հնարավո՞ր են ոճային փոփոխություններ, թե՞ հավատարիմ եք մնալու ձեր ընտրած ոճին: Իմ գործունեությունը սկսել եմ դասականով, սակայն վերջին 3 տարիներին զուգահեռ կատարում եմ նաեւ էստրադային երգեր, որոնք, սակայն, սերվում են դասականից, դրա հիմքի վրա են: Ես դասական երգիչ եմ, սակայն նույն գործը ակադեմիական բեմից այլ կերպ եմ մատուցում, էստրադային բեմից`մեկ այլ կերպ: Կան համաշխարհային ճանաչում ունեցող մի շարք երգիչներ, ովքեր այս երկու ոճերով զուգահեռ հանդես են գալիս, եւ շատ հաջող: Նույն կերպ ուզում եմ աշխատել նաեւ ես: -Հայտնի է, որ դասականը մասսայական եւ մեծ պահաջարկ ունեցող ոճերից չէ, ի՞նչ կասեք այս մասին: Այո, ցավոք, այդպես է, բայց այս խնդիրն ամբողջ աշխարհում է առկա: Պատճառներից մեկն էլ գուցե այն է, որ ժամանակն այսօր այլ պահանջներ ունի եւ այլ օրենքներ է թելադրում: -Իսկ օրինակ սերենադ կարել՞ի է կատարել դասականով: Իհարկե, ես ինքս բեմից շատ անգամներ կատարել եմ սերենադներ, քանի որ դասական ստեղծագործությունների մեջ կան բազմաթիվ գեղեցիկ սերենադներ թե հայկականում, թե համաշխարհայինում, օրինակ` Չայկովսկի, Մոցարտ: -Բավարարո՞ւմ են արդյոք ձեզ Հայաստանում եւ Արցախում կազմակերպվող համերգները: Համերգներ հաճախ են լինում, բայց, գիտեք, երգչի համար դրանք միշտ էլ քիչ են թվում: -Ձեր գլխավոր նպատակը: Ուզում եմ դասական երգն ավելի մասսայական դարձնել, էստրադային հին երգերը փրկել մոռացումից, այդ բոլորը մատուցելով ժամանակակից գործիքավորմամբ, բայց անպայման հավատարիմ մնալով երգերի մայր մեղեդուն եւ դասականի կանոններին: -Ո՞վ է ձեր ունկնդիրը: Ուրախալի է, որ ինձ լսում են տարբեր տարիքի մարդիկ, այդ թվում`երիտասարդները: -Որտե՞ղ եք համերգներով հանդես եկել եւ որ երկրում կուզեիք ունենալ համերգ: ԱՄՆ, Բուլղարիա, Վրաստան, Ռուսաստան եւ դրանք եղել են թե հայ համայնքի կողմից հրավերներ, թե տեղի համապատասխան կառույցների: Կուզեի առաջիկայում ներկայանալ նաեւ Արաբական Միացյալ էմիրություններում եւ այլ երկրներում: -Լույս է տեսել ձեր անդրանիկ, «Կարոտ» խորագրով ձայնասկավառակը, պատմեք մի փոքր դրա մասին եւ ինչո՞ւ «Կարոտ»: Ձայնասկավառակը բաղկացած է 12 երգից` հայերեն, ռուսերեն դասական ու էստրադային կատարումներ: Խորագիրը երգերից մեկի անունով է, եւ ըստ էության`բոլոր երգերում կա կարոտ, այդ իսկ պատճառով ես`ինձ օգնող մարդկանց հետ միասին որոշեցինք, որ սա ամենահամապատասխան անվանումն է: -Ըստ ձեզ`ներկայում բավարար աշխատանք կատարվո՞ւմ է`դասականի պրոպագանդման համար: Կատարվում է, բայց ցավոք, չափազանց քիչ: Բացի այդ, անգամ կայացած երգիչների կողմից աջակցությունը շատ փոքր է, եւ խոսքը ոչ թե ֆինանսի, այլ բարի խոսք ասելու մեջ է: Շատերը ոչ միայն չեն ոգեւորում, այլ ճիշտ հակառակը`թեւաթափ են անում, ասելով, որ չարժե այս ոճով երգել: Բայց ասեմ, որ այդ ամենն ավելի է օգնում, որ ավելի ուժեղ լինես եւ դիմակայես դժվարություններին: -Ո՞ւմ եք համարում ձեզ ուսուցիչ: Կոնսերվատորիայում ինձ դասավանդել է պրոֆեսոր Սվետլանա Կոլոսարյանը, ում էլ համարում եմ ինձ ուսուցիչ, եւ ումից շատ բան եմ սովորել ու մինչ այժմ լսում եմ իր խորհուրդներն ու կարծիքները: -Կան երգիչներ`դասական կրթությամբ, ովքեր ընկնում են պահանջարկի հետեւից եւ երգում 6/8 չափի երգեր, ռաբիս ոճի կատարումներ, հնարավո՞ր է`դուք էլ մի օր հանդես գաք նման կատարումներով: Գիտեք, ճիշտ է, որ դասականն այնքան էլ պահանջված չէ եւ իմ ճանապարհին շատ են լինում դժվարություններ, հիասթափություններ, բայց չեմ կարծում, որ երբեւէ այլ ոճում կերգեմ: -Ի՞նչ եք նախատեսում առաջիկայի համար: Շուտով ինձ համար ամենասիրելի երգերից մեկի`Ռոբերտ Ամիրխանյանի հեղինակած «Հեյ Արցախ»-ի հիման վրա կնկարահանվի տեսահոլովակ: Նկարահանումը կկատարվի, իհարկե, Արցախում`այնտեղի Մշակույթի նախարարության աջակցությամբ եւ նվիրվելու է Արցախյան շարժման 25 ամյակին: Շատ կցանկանամ հանդես գալ տարբեր երկրներում եւ ներկայացնել նաեւ դեռեւս միակ ձայնասկավառակս: Ուզում եմ, որ արտերկրի մեր հայությունը լսի եւ իմանա, որ մենք ունենք ոչ միայն ժամանակակից էստրադային ու ռաբիս երգեր, այլ կան բազմաթիվ դասական ու հին էստրադային գործեր, որոնց մեծ մասը վաղուց չեն հնչել: